Kenapa Pertubuhan Kesihatan Dunia (WHO) Guna Simbol Ular?

World Health Organization (WHO) atau dalam Bahasa Melayu disebut sebagai Pertubuhan Kesihatan Dunia adalah agensi khusus Pertubuhan Bangsa-Bangsa Bersatu yang mempunyai tanggungjawab dalam bidang kesihatan awam antarabangsa. Dalam Perlembagaan WHO yang menetapkan struktur dan prinsip pemerintahan agensi tersebut menyatakan objektif utamanya adalah "memastikan tahap kesihatan orang awam berada pada tahap kesihatan setinggi mungkin".

Agensi ini mempunyai ibu pejabat di Geneva, Switzerland, dengan 6 pejabat wilayah separa autonomi dan 150 pejabat di seluruh dunia. WHO ditubuhkan pada 7 April 1948 yang diperingati sebagai Hari Kesihatan Sedunia.

Bidang kuasa WHO adalah luas termasuk menganjurkan program untuk penjagaan kesihatan secara universal, memantau risiko kesihatan awam, mengkoordinasikan tindak balas terhadap keadaan darurat kesihatan dan mempromosikan kesihatan dan kesejahteraan manusia.

WHO turut berperanan memberikan bantuan teknikal kepada negara-negara anggota, menetapkan piawaian dan panduan kesihatan antarabangsa dan mengumpulkan data mengenai masalah kesihatan global melalui kajian dikenali sebagai World Health Survey.

WHO telah memainkan peranan utama dalam beberapa perkara antaranya pembasmian penyakit cacar, penghapusan polio dan pembangunan vaksin Ebola. Antara fokus utamnya sekarang termasuk penyakit berjangkit (terutamanya HIV / AIDS, Ebola, malaria dan tuberkulosis), penyakit tidak berjangkit (seperti penyakit jantung dan barah), diet, pemakanan, kesihatan pekerjaan dan penyalahgunaan dadah.

Pernahkah anda melihat dengan teliti logo yang digunakan oleh pihak WHO seperti di atas? Anda mungkin perasan ada seekor ular yang sedang melingkar. Apakah simbolik ular ini kepada pihak WHO?

Lambang WHO dipilih oleh Majlis Kesihatan Dunia Pertama pada tahun 1948. Lambang ini terdiri daripada simbol Pertubuhan Bangsa-Bangsa Bersatu yang turut memaparkan satu batang menegak dengan ular melingkar di sekelilingnya.

Simbol yang digunakan oleh Pertubuhan Kesihatan Sedunia ini juga dikenali sebagai Rod of Asclepius. Simbol ular melingkar batang menegak tersebut telah lama menjadi simbol perubatan dan profesion perubatan. Ianya berasal dari kisah Asclepius, yang dianggap oleh orang-orang Yunani kuno sebagai dewa penyembuh dan kultusnya melibatkan penggunaan ular.

Asclepius dikatakan telah meyelamatkan begitu banyak nyawa manusia sehingga, Hades, dewa neraka mengeluh tentangnya kepada dewa tertinggi Zeus yang khuatir Asclepius dapat membuat manusia kekal hidup. Zeus lalu membunuh Asclepius dengan petir.

Mengikut kisah lagenda, Asclepius adalah anak kepada Apollo dan Nymph Coronis. Semasa dia mengandungkan Asclepius, Nymph Coronis menipu Apollo. Ketika Apollo mendapat tahu, dia meminta Artemis membunuhnya. Semasa Coronis terbakar di atas kubur pengebumiannya, Apollo sempat menyelamatkan anaknya itu dari mayat yang terbakar.

Asclepiuss diajar tentang perubatan dan penyembuhan dari "centaur" bernama Cheiron dan menjadi dewa perubatan dan penyembuhan. Centeur adalah makhluk dalam kisah kuno Yunani yang digambarkan sebagai makhluk dengan kepala, lengan dan batang tubuh lelaki manakala badan dan kaki kuda.

Asclepius menjadi sangat hebat dalam penyembuhan sehingga Zeus menganggap dia mengancam keabadiannya dan membunuhnya dengan petir. Apollo bertanya adakah Asclepius boleh menjadi antara bintang, lalu Asclepius disumpah menjadi Ophiuches yang bermaksud pembawa ular.

Logo International Medical University yang turut memaparkan Rod of Asclepius

Rod of Asclepius adalah satu-satunya simbol profesion dalam bidang perubatan. Ular itu mewakili pembaharuan kerana kemampuannya menyalin kulit mereka. Selain WHO, banyak lagi agensi, organisasi atau pertubuhan dalam bidang perubatan yang menggunakan simbol Rod of Asclepius ini antaranya:

Selain simbol Rod of Asclepius, terdapat satu lagi simbol yang sering disalah guna iaitu simbol Rod of Caduceus. Terdapat segelintir organisasi atau pertubuhan berkaitan bidang perubatan terutamanya di Amerika Syarikat yang tersilap menggunakan Rod of Caduceus pada logo mereka.

Jika diteliti, terdapat perbezaan yang kecil antara kedua simbol ini. Simbol Rod of Caduceus mempunyai sepasang ular yang saling melingkar dengan sayap di bahagian atas manakala pada simbol Rod of Asclepius, hanya terdapat satu ular yang melingkar batang yang menegak.

The Caduceus dikaitkan dengan dewa Hermes dalam kisah mitologi Yunani dan merupakan simbol perdagangan, kedua ular itu menandakan kelayakan dan sifat berhati-hati. Suatu hari, Hermes menghalakan tongkatnya pada dua ular yang sedang bertarung, tiba-tiba kedua-dua ekor ular tersebut berhenti bertarung dan melingkar tongkatnya, menunjukkan kedamaian.


Individu Ini Muncul Sebagai Lelaki Paling Kaya di China - Zhong Shanshan

Nama Ma Huateng dan Jack Ma bukanlah nama asing bukan sahaja di China tetapi seluruh dunia. Kedua-duanya mengecapi kejayaan dan mengaut kekayaan menerusi syarikat teknologi mereka iaitu Tencent (Ma Huateng) dan Alibaba (Jack Ma).

Pada 29 Julai 2020, dengan nilai bersih $ 48.2 bilion, Jack Ma adalah orang terkaya kedua di China (setelah Ma Huateng), dan juga salah satu orang terkaya di dunia di kedudukan ke-20 dalam senarai yang dikeluarkan oleh Forbes.

Namun, baru-baru in tiba-tiba seorang individu yang jarang dikenali tiba-tiba muncul di tangga teratas sebagai orang paling kaya di China. Lebih mencuri tumpuan, perniagaan utama individu bernama Zhong Shanshan ini adalah jualan minuman air dalam botol dan bukanlah perniagaan berasaskan teknologi.

Tidak banyak yang diketahui mengenai individu bernama Zhong Shanshan ini memandangkan beliau kurang muncul di khalayak ramai dan akhbar-akhbar utama. Beliau jarang muncul memberikan wawancara dan jarang membuat penampilan umum, membuatnya mendapat jolokan "lone wolf" .

Dilahirkan pada tahun 1954 di Hangzhou di wilayah Zhejiang, China Timur, Zhong dibesarkan semasa Revolusi Kebudayaan, sebuah gerakan sosiopolitik yang berlangsung daripada tahun 1966 hingga 1976 yang penuh pancaroba.

Beliau berhenti daripada sekolah rendah dan menjadi buruh kasar, berpindah dari bandar ke bandar untuk bekerja. Setelah berakhirnya Revolusi Budaya, Zhong Shanshan mendaftar di sebuah universiti, pernah bekmerja sebagai wartawan sebelum dia menceburkan diri dalam perniagaan.

Beliau dipercayai sudah berkahwin dan memiliki 3 orang. Maklumat lanjut mengenai keluarga dan anak-anaknya walau bagaimanapun tidak diketahui memandangkan beliau begitu menjaga privasi keluarganya.

Pada tahun 1993, dia mengasaskan syarikat Yang Sheng Tang untuk mengembangkan produk penjagaan kesihatan termasuk "pil kuat" untuk merawat disfungsi ereksi pada tahun 1990-an. Pada tahun 1996, syarikat ini menubuhkan Nongfu Spring sebagai anak syarikat yang menjual air minuman dalam bungkusan.

Kejayaan utama Nongfu Spring bermula pada tahun 1999 ketika dia mengumumkan syarikat itu akan berhenti menjual air suling untuk memberikan tumpuan pada penjualan air mineral kerana air suling langsung tidak memberikan manfaat pada kesihatan.

Air paip di China tidak dianggap selamat untuk diminum dan permintaan air botol semakin meningkat. Malah, pasaran air botol China adalah salah satu yang terbesar di dunia. Menyedari akan permintaan yang sangat banyak terhadap air mineral, beliau memfokuskan kepada minuman ini sebelum memperbanyakkan lagi pilihan produk seperti kopi, teh, yoghurt dan beras.

Penjualan melonjak seketika tetapi menarik tuntutan undang-undang dari 69 syarikat air yang sudah lama dalam pasaran, diketuai oleh syarikat utama Hangzhou Wahaha Group yang menuduh Nongfu Spring tidak bersaing secara adil. Nongfu Spring kalah dalam perbicaraan di mahkamah namun perkara tersebut langsung tidak mematahkan semangatnya.

Jika beliau mengaku kalah ketika itu, nescaya perniagaannya tidak akan berjaya seperti sekarang sehingga membantunya menjadi seorang jutawan.

Zhong Shanshan yang memiliki 84.4% pegangan saham Nongfu Spring, syarikat pembuat air botol dan minuman yang popular di China telah diangkat menjadi orang terkaya di China setelah tawaran awam awal (IPO) syarikat itu di Hong Kong pada 8 September.

Saham Nongfu Spring, syarikat yang menjual teh, kopi, jus buah dan juga produk segar ditutup pada paras 54 peratus di atas harga terbitan semasa dibuka, setelah melonjak hampir 85 peratus di pasaran terbuka, lapor China Daily.

Selain daripada perniagaan dalam syarikat minuman, beliau menjana kekayaannya dalam bidang perubatan. Zhong Shanshan juga merupakan pemegang saham terbesar dalam syarikat pembuat vaksin Beijing, Wantai Biological Pharmacy yang telah diperdagangkan di Bursa Saham Shanghai sejak awal tahun ini.

Keykaaan berganda 2 syarikatnya itu melonjak kekayaan bersih individu 66 tahun ini kepada AS $58.7 bilion (S $80.9 bilion), AS $ 2bilion lebih banyak daripada Jack Ma pada hari itu, menurut Bloomberg Billionaires Index.

Kisah kejayaannya ini merupakan satu kisah yang agak unik memandangkan tiada siapa yang menyangka individu yang muncul sebagai paling kaya di China ini bukanlah daripada bidang teknologi.

Lebih menarik, hanya segelintir sahaja individu yang mempunyai 2 perniagaan berlainan yang bernilai lebih $10 bilion setiap satunya. Siapa sangka manusia yang menjual minuman dalam botol boleh menjadi lelaki paling kaya di China ketika era teknologi sedang pesat membangun?

Walaupun kedudukannya selaku individu paling kaya di China hanya bertahan seketika sebelum dirampas kembali oleh Jack Ma. Kisahnya ini cukup memberi inspirasi dan diharapn membuka minda orang ramai bahawa peluang perniagaan sebenarnya cukup luas - kita hanya perlu merancang dan mempunyai strategi yang betul dalam perniagaan.


Kisah Sistem Pos Yang Membenarkan Bayi Dihantar Sebagai Bungkusan

Sistem penghantar bungkusan dan pos zaman sekarang memang menjadi satu elemen penting dalam hidup kita.

Penulis sendiri aktif dalam urusan pembelian barangan melalui dalam talian, jadi penghantaran bungkusan ke kediaman penulis kerap kali berlaku. Lagipun, kebiasaannya tak perlu pun kita menunggu untuk menerima pesanan apatah lagi harga yang ditawarkan juga sangat-sangat-sangat berpatutan.

Zaman sekarang, daripada sekecil-kecil barangan sehinggalah sebesar-besar sofa sekalipun, semuanya mampu dihantarkan terus ke rumah kita. Tahukah anda, satu masa dahulu manusia juga boleh dihantarkan melalui pos?

Salah satu pengenalan perkhidmatan yang cukup besar impaknya kepada dunia, adalah pengenalan sistem pengeposan yang berlaku pada awal abad ke 20.

Dengan pengenalan sistem ini, orang ramai khasnya pihak-pihak yang berurusan dengan bungkusan-bungkusan bersaiz besar tidak lagi perlu bersusah payah melakukan penghantaran dan urusan logistik sendiri, sebaliknya boleh mengupah syarikat penghantaran bagi tujuan itu.

Namun pada era tersebut, ketetapan dan peraturan yang dijadikan regulasi agak longgar - membolehkan kelompongan pada jenis barangan yang boleh dihantar, diambil kesempatan ke atasnya.

Salah satu perkara yang berlaku ketika itu (mujurlah tidak menjadi kebiasaan) adalah bagaimana sesetengah ibu bapa memilih untuk menghantarkan anak mereka yang masih kecil, ke kampung halaman bagi dijaga datuk dan nenek.

Seorang bayi bernama James Beagle berusia 8 bulan, direkodkan menjadi individu pertama selepas pengenalan sistem pos yang dihantar oleh ibu bapanya - kepada neneknya yang tinggal 12 kilometer jauhnya dari kediaman mereka.

Disebabkan tiadanya regulasi tetap ketika itu, pihak pos memilih untuk menguruskan penghantaran 'bungkusan' itu seperti biasa, menimbangnya dan mendapati beratnya tidak melebihi had maksima 4.9 kg berat bungkusan yang ditetapkan.

James dihantar dengan selamat ke rumah neneknya dan bayaran yang dikenakan ke atas urusan penghantaran itu, hanyalah USD0.15.

Apa yang dilakukan oleh ibu dan ayah James, pasangan bernama Jesse dan Mathilda Beagle dilaporkan dalam akhbar menyebabkan penghantaran itu mendapat liputan meluas di kalangan ahli masyarakat.

Bila dah tular, mesti ada yang akan cuba tiru kan? Ada. Apatah lagi pihak pos sendiri tidak meminda peraturan mereka bagi menghalang perbuatan itu.

Sepanjang tahun 1913 sehinggalah tahun 1915, sebanyak 7 kes penghantaran serupa berjaya dilakukan oleh pihak pos melibatkan individu bayi dan kanak-kanak.

Pada era tersebut, kos untuk menghantar anak-anak mereka kembali ke kampung menggunakan keretapi agak tinggi berbanding dengan kos pengeposan. Oleh sebab itulah ada ibu bapa yang memilih jalan sebegitu.

Lagipun pada zaman tersebut, ahli masyarakat sendiri mengenali penghantar yang bekerja dengan syarikat pos membolehkan wujudnya kepercayaan bagi ibu bapa meyakini akan keselamatan anak-anak mereka.

Salah satu kisah penghantaran anak paling popular melibatkan seorang kanak-kanak perempuan berusia 7 tahun semasa diposkan, bernama Charlotte May Pierstoff.

Charlotte diposkan oleh ibu bapanya ke rumah datuk dan neneknya yang terletak 120 km dari kediamannya, pada bulan Februari tahun 1914 dibantu oleh penghantar yang juga saudara kepada keluarganya.

Sesuatu yang melucukan - bagi menanggung kos penghantaran itu, baju Charlotte ditampalkan dengan setem berjumlah USD0.53 sebagai bayaran.

Kisah penghantaran Charlotte menjadi titik tolak kepada perubahan sistem pengeposan setelah ceritanya tersebar, menyebabkan jabatan pos Amerika Syarikat meminda peraturan mereka menghalang pengeposan manusia dalam perkhidmatan mereka.

Bagaimanapun, peraturan baru itu lambat dikemaskini menyebabkan beberapa insiden serupa masih berlaku selepas itu untuk beberapa tahun.

Individu terakhir dalam sejarah perkhidmatan pos Amerika Syarikat dihantar sebagai bungkusan, adalah seorang kanak-kanak perempuan berusia 3 tahun bernama Maud Smith.

Pada bulan Ogos tahun 1915, Maud yang dijaga datuk dan neneknya mendapat perkhabaran bahawa ibu kandungnya sakit. Tidak mempunyai kaedah lain, kedua-dua datuk dan neneknya memberanikan diri menghantar Maud pulang ke rumahnya.

Maud ditempatkan dalam sebuah keretapi pengangkut barangan melalui perjalanan sejauh 65 kilometer dan tiba di Kentucky, bersama bungkusan-bungkusan surat yang lain.

Posmen bernama James Haddix yang ditugaskan menghantarnya pada mulanya meragui status kesahihan penghantaran tersebut, namun tetap melaksanakan tanggungjawabnya kerana Maud diletakkan sekali bersama bungkusan-bungkusan yang lain dalam keretapi - dan setiap penghantaran wajib disampaikan kepada penerimanya.

Maud dipangku James sepanjang perjalanan, diberikan gula-gula dan epal serta kerap kali ketawa memandang ke luar.

Dijaket merah jambu yang dipakainya terlekat setem bernilai USD0.30, tag penghantaran serta kertas bertulis nama dan alamat penerimanya -  Cellina Smith, ibu kandung kanak-kanak itu.

Ekoran daripada insiden tersebut, siasatan di atas kecuaian pihak pos yang masih membenarkan regulasi mereka dilanggar dijalankan.

Ada pihak mendakwa Maud bukanlah manusia terakhir dipos, sebaliknya amalan itu tetap berterusan dan hanya berjaya ditamatkan sepenuhnya pada tahun 1920-an. Itu tidak penting.

Yang penting kini anda tahu, satu masa dahulu ada ibu bapa sanggup mengeposkan anak mereka bagi menjimatkan kos.

Nasib baiklah kanak-kanak itu tidak dicampak sahaja atau dibiarkan di luar rumah apabila sampai ke destinasi, seperti yang kerap dilakukan sesetengah pekerja pos tidak bertanggungjawab zaman sekarang.


Barang Murah Shopping Online - Manfaat atau Mudarat Kepada Rakyat Malaysia?

Zaman sekarang, susah untuk kita menemui individu yang tidak memanfaatkan sistem pembelian barangan dalam talian secara aktif.

Ini kerana tawaran yang diberikan oleh beberapa laman popular memang agak tak masuk akal harganya, jika dibandingkan dengan jualan secara terus di premis-premis perniagaan tradisional.

Yang menariknya, pembelian dalam talian membuka mata kita kepada bermacam jenis jenama luar yang sebelum ini langsung tidak pernah kita dengari - yang menimbulkan banyak keraguan pada kita tentang kualiti produk tersebut khasnya melibatkan jenama tidak popular dari China.

Taktik pemasaran yang baik bukan saja akan membantu meningkatkan jualan, tetapi dalam masa yang sama membina persepsi bahawa sesetengah jenama itu mempunyai kualiti yang diyakini.

Proses ini memakan masa yang lama kerana kepercayaan itu tidak terbentuk secara mudah. Seperti penulis, penulis hanya meyakini ubat gigi jenama S tetapi isteri penulis suka jenama F. Hendak tak hendak di bilik air kami, ada dua tiub ubat gigi berbeza.

Apa yang cuba penulis sampaikan - apabila kepercayaan kita terhadap sesuatu jenama itu sudah dibentuk, sukar untuk kita cuba-cuba beralih kepada jenama lain.

Itulah situasi yang berlaku dalam sistem jualan atas talian apabila pengeluar produk-produk jenama 'entah apa-apa' ini, perlu bersaing dengan jenama-jenama lebih kukuh dalam pasaran terbuka.

Tetapi dalam masa yang sama, pengguna sendiri sebenarnya sudah mempunyai kesetiaan terhadap sesuatu jenama sehinggakan sanggup membayar harga lebih tinggi bagi mendapatkannya.

Itulah yang cuba penulis ubah pada persepsi penulis sendiri dalam dua tahun kebelakangan ini.

Apabila kita menelaah produk-produk yang dijual, ada masanya kita tergaru-garu kepala memikirkan bagaimanalah mereka buat duit dengan harga yang ditawarkan.

Apatah lagi harganya bersama kos penghantaran yang dikenakan - kadang-kadang 4 ke 5 kali lebih murah berbanding produk-produk berjenama yang dijual di seluruh negara. Walaupun murah - realitinya, kita sebagai pengguna mula merasa bimbang dengan tawaran tersebut.

'Betulkah? Apa kekurangannya? Dia ni menipu ke? Kenapa murah sangat? Macam tak logik je harga dia?' Itulah persoalan-persoalan yang akan bermain di minda kita setiap kali kita melihat tawaran tak masuk akal dengan harganya.

Ini kerana kita sudah mempunyai standard sendiri dalam ketetapan sesuatu harga. Sebagai contoh, penulis biasa membeli dompet berjenama pada harga RM40 ke RM60.

Buka laman jualan dalam talian, dompet jenama China dengan fungsi lebih mantap dijual pada harga RM20 siap penghantaran!

Minda kita akan mula menilai sesuatu dalam persepsi negatif kerana harganya tak seperti kebiasaan dan kita mula meletakkan stigma-stigma tanpa bukti ke atas sesuatu barangan, hanya kerana harganya dan hanya kerana jenama Chinanya.

Nak beli atau tidak? Murah memang murah, tetapi takut pakai lima hari dah jahanam.

Sesuatu yang didedahkan oleh jualan-jualan dalam talian serta turut sama dibantu oleh lambakan kedai RM2 yang tumbuh macam cendawan di seluruh negara kita, adalah betapa tingginya kos yang dikenakan ke atas pelanggan sebelum ini sekaligus memaksimakan keuntungan peniaga.

Barangan permainan kanak-kanak yang dahulunya dijual pada harga RM10, boleh didapati pada harga RM2.10 di kedai tertentu atau jika sanggup bersabar, anda boleh mendapatkannya lebih murah dalam talian.

Apa yang agak membingungkan - penulis bercakap mengenai produk permainan yang sama.

Dalam erti kata lain populariti pembelian dalam talian sebenarnya banyak membantu mendedahkan kos sebenar produk-produk yang dijual dalam negara kita, sehinggakan sektor perniagaan tradisional mula mengalami penurunan jualan yang sangat ketara - dipintas oleh penjual-penjual yang mampu menawarkan tawaran gila-gila.

Dari aspek pengguna, ini adalah satu kemenangan besar kerana barangan boleh didapati dengan lebih mudah dan murah. Pengeluar juga boleh memasarkan produk-produk mereka terus kepada pengguna tanpa perlu melalui orang tengah, yang akan meningkatkan harga.

Tetapi dalam masa yang sama, kebergantungan kita kepada pengeluar-pengeluar produk dari China mula menampakkan peningkatan ketara dan ini tidak baik untuk ekonomi negara.

Dalam isu kesan negatif yang memberi impak besar kepada negara, khasnya peniaga-peniaga tempatan - penulis agak sukar untuk meletakkan diri penulis ke dalam satu-satu pihak.

Di satu sudut, kita mahu agar peniaga-peniaga tempatan terus mampu dapat bersaing.

Tetapi di satu sudut lain pula, penulis sudah mula merasakan produk-produk yang dijual di premis perniagaan terlalu tinggi harganya berbanding dengan apa yang ditawarkan; produk biasa saja tapi harganya pula fuh mencecah awan.

Hanya dengan menawarkan produk murah, barulah jenama-jenama kurang terkenal ini dapat memecahkan dinding kesetiaan yang telah dibentuk sekian lama. Persoalannya - adakah kita sebagai pengguna berani mengambil risiko?

Buat masa sekarang, penulis sudah berani mengorak langkah mencuba beberapa produk keluaran China dengan jenama yang anda tak pernah dengar selama ini. Setakat ini, semuanya baik-baik belaka.

Ada penulis sebutkan tentang dompet kan di atas? Bila kita dah terbiasa membeli sesuatu pada harga tinggi dan hanya boleh digunakan setahun dua, memang penulis agak skeptikal dengan tawaran dompet bermacam fungsi dengan harga belasan ringgit sahaja.

Gembira untuk penulis nyatakan dompet belasan ringgit ini sudah bertahan lebih setahun, zipnya masih terpelihara dan kualitinya masih terjaga. Ada banyak juga produk-produk lain jenama asing yang sudah penulis beli dan belum mengecewakan penulis.

Cuma dalam bab barangan elektronik besar-besar penulis belum berani lagi mencuba. Setakat ini produk jenama Jepun masih bertakhta. Tak tahulah berapa lama lagi penulis mampu setia.

Apatah lagi melihat televisyen bersaiz besar jenama China dijual 1/3 harga yang biasa.


5 Kereta Paling Banyak Berjalan Dalam Dunia (Mileage Tertinggi)

Jumlah jarak 200,000 km perjalanan selalunya menjadi standard utama untuk sesebuah kenderaan layak dianggap mampu bertahan lama sebelum perlu diganti.

Jarak tersebut atau tempoh 10 ke 15 tahun dianggap sebagai tempoh pelaburan yang berbaloi yang besar kemungkinan akan memerlukan kita mula mencari kenderaan baru, bagi mengelakkan diri kita perlu menghadapi pelbagai jenis kerosakan yang akan melanda.

Namun bagi sesetengah pemandu, mereka bertahan menghadapi bermacam kerenah yang melanda; terus setia dengan kenderaan kesayangan mereka - sehinggakan kenderaan-kenderaan tersebut layak dikategorikan sebagai kereta paling jauh perjalanan dalam dunia.

Kita mulakan senarai ini dengan kisah kesetiaan seorang lelaki bernama Albert Klein terhadap kereta miliknya, sebuah Volkswagen Beetle 1200 keluaran tahun 1963 yang dibelinya baru.

Seorang yang teliti, Klein memilih untuk merekodkan kesemua pembaikian dan perubahan serta kos yang ditanggungnya, sepanjang menggunakan kenderaan tersebut. Sepanjang 24 tahun digunakan sebelum Klein memilih untuk merehatkannya, Klein telah membelanjakan RM158,000 untuk tujuan pembaikian melibatkan 7 kali pertukaran enjin.

Dibeli pada harga RM7,887, Beetle miliknya direhatkan pada jumlah jarak keseluruhan 2.59 juta kilometer dan telah dihadiahkan kepada Muzium Volkswagen yang terletak di Wolfsburg, Jerman untuk dipamerkan pada tahun 1987.

Sebagai penghargaan, pihak Volkswagen menggantikan Beetle miliknya dengan sebuah model lain keluaran mereka.

Nasib kereta keluaran syarikat Plymouth ini agak malang berbanding kenderaan lain dalam senarai ini.

Kereta ini yang digunakan sebagai sebuah teksi sejak awal lagi telah berlanggar dengan sebuah trak yang mengakibatkan bahagian hadapannya rosak teruk, pada tahun 1999.

Pada ketika itu, jumlah jarak perjalanannya sudah pun mencapai 2,609,698 km keseluruhannya - menjadikan kenderaan tersebut pemegang rekod jarak perjalanan di Kanada.

Disebabkan keseluruhan kos membaiki yang terlalu tinggi, pemiliknya seorang warga emas bernama Joseph Vaillancourt memilih untuk menjualnya kepada seorang individu bernama Michel Barette.

Barette membelinya pada harga RM41 ribu, menghabiskan tambahan dana sebanyak RM83 ribu bagi memulihkan kembali teksi tersebut sama seperti era kegemilangannya, sebelum mendermakannya kepada sebuah muzium bagi membolehkan ikon penting masyarakat mereka itu dinikmati bersama.

Sebuah Volvo model 245GL keluaran tahun 1979 milik sebuah syarikat pengangkutan di Finland, bernama SE Makinen layak diiktiraf sebagai kereta ketiga paling banyak berjalan di dunia.

Oleh sebab statusnya sebagai sebuah kereta syarikat, penggunaannya pula dilakukan setiap hari bekerja - melakukan perjalanan dari bandar Oulu ke Kuusamo dalam perjalanan selama 2 jam setengah, dengan jarak 216 km jauhnya.

Ketahanan kenderaan ini sangat diyakini pemiliknya Tapio Makinen, yang merekodkan semua penyelenggaraan telah dijalankan ke atasnya. Apa yang agak melucukan, selepas melakukan perjalanan lebih 3.2 juta kilometer sistem transmisinya mengalami kerosakan kali pertama.

Volvo menggantikannya secara percuma kerana menurut pemiliknya, kotak gearnya 'masih dalam waranti.' Kali terakhir rekod jaraknya diambil, 245GL ini sudah mencapai 2.62 km jumlah perjalanan.

Diiktiraf sebagai kenderaan jenama Mercedes paling banyak berjalan oleh Mercedes sendiri, 240D keluaran tahun 1976 ini dimiliki oleh seorang pemandu teksi bernama Greogorios Sachinidis yang menggunakan kenderaan itu, sebagai sebuah teksi.

Bagaimanapun, berbeza dengan pemegang rekod dunia nombor satu dalam senarai ini - Mercedes milik Sachinidis merupakan kereta terpakai yang dibeli semasa jumlah perjalanannya sudah pun mencecah 500,000 km pada tahun 1981.

Oleh kerana penggunaan yang kerap membawa penumpang ke sana ke mari, kereta Sachinidis pernah menjalani empat kali pertukaran enjin sehinggakan mampu mencapai 4.6 juta kilometer sebelum 'dipencenkan.'

Atas kesetiaan beliau terhadap jenama itu, Mercedes Benz sendiri memilih untuk mempamerkan teksi milik Sachinidis di muzium mereka. Bagi menggantikan kenderaan beliau yang telah didermakan, pengurusan Mercedes Benz menghadiahkan Sachinidis model C200 CDI baru pada tahun 2015.

Sehingga kini rekod yang dipegang kenderaan jenama Volvo ini belum dapat dicabar mana-mana kereta lain.

Dimiliki oleh seorang lelaki bernama Irvin Gordon yang menetap di Amerika Syarikat, Volvo merah milik beliau yang dikeluarkan pada tahun 1966 telah pun disahkan pemegang rekod dunia jumlah jarak perjalanan - mencatatkan lebih 4.8 juta kilometer pada tahun 2014 ketika rekod itu diambil!

Kesetiaan beliau kepada kenderaannya memang betul-betul cinta pandang pertama, kerana P1800 itulah satu-satunya kenderaan beliau sepanjang hidup.

Apabila ditanya bagaimana dia mampu mencecah jumlah jarak sedemikian rupa jawapannya mudah; dia terlalu suka memandu keretanya itu.

Gordon meninggal dunia pada penghujung tahun 2018, meninggalkan keretanya kekal sebagai pemegang rekod dunia. Sesuatu yang sangat menakjubkan - walaupun sudah berjalan sejauh itu, sistem transmisi keretanya masih lagi menggunakan bahagian asalnya.


Kisah Kultus Ajaran Sesat Jepun Era 90an - Shinrikyo Aum

Menurut statistik bancian tahunan mengenai statistik agama dan kepercayaan pada tahun 2018 oleh Badan Hal Ehwal Budaya Jepun, 69.0% penduduk Jepun mengamalkan Shintoisme, 66.7% agama Buddha, 1.5% agama Kristian dan agama lain 6.2%. Mungkin kelihatan agak pelik kerana terdapat dua kepercayaan atau agama dimana gabungan kedua akan menjadikan peratusan keseluruhan melebihi 100%.

Majorititi rakyat Jepun mengamalkan agama Shintoisme dan Buddhisme, yang sering diamalkan secara serentak. Menurut perkiraan, sebanyak 80% penduduk mengikuti ritual Shinto sampai tahap tertentu -menyembah nenek moyang dan roh di altar domestik dan kuil.

Jumlah yang hampir sama dilaporkan bagi pengikut ajaran Buddha. Gabungan kepercayaan terhadap kedua-duanya, yang umumnya dikenali sebagai shinbutsu-shūgō, adalah perkara biasa dan merupakan agama dominan negara ini.

Namun, pada tahun 90-an tetapi muncul ajaran pelik di negara matahari terbit ini yang diberi nama Aum Shinrikyo. Serpihan ajaran ini masih wujud pada masa kini. Ketika berada di kemuncaknya satu ketika dahulu, ajaran ini pernah menggemparkan Jepun berikut beberapa siri serangan yang mengorbankan ramai orang awam.

Aum Shinrikyo, yang namanya bermaksud "kebenaran tertinggi", dimulai pada tahun 1984 sebagai sebuah kumpulan spiritual yang mencampuradukkan kepercayaan Hindu dan Buddha sebelum mula mencampurkan unsur-unsur amalan Kristian apokaliptik.

Pengasas kumpulan itu, Shoko Asahara, menyatakan dirinya sebagai Jesus. Kumpulan itu, yang namanya sering disingkatkan menjadi Aum, memperoleh status rasmi sebagai organisasi agama di Jepun pada tahun 1989.

Shoko Asahara mempunyai pengikut dari seluruh dunia dengan jumlah yang cukup besar, menarik ramai pengikut dan meluaskan pengaruhnya dengan memberikan ucapan-ucapan di universiti dan menulis buku. Pada zaman kemuncaknya, Aum mempunyai 40 ribu anggota di seluruh dunia.

Bekas anggota kultus ini pernah mendedahkan bahawa mereka pernah membayar bagi menjalani upacara yang melibatkan pemujaan rambut dan air mandi Shoko Asahara - walaupun kumpulan itu mendesak pengikutnya untuk menolak materialisme.

Seorang bekas pengikut mendedahkan bahawa pernah membayar lebih daripada £6115 ($8100) pada tahun 1988 untuk satu ritual di mana dia meminum sejenis cecair yang dipercayai sebagai darah pemimpin kumpulan itu.

Sebilangan besar pengikut Shoko Asahara di Jepun adalah para pelajar di universiti elit. Mereka adalah anak muda daripada latar belakang akademik yang mempunyai tekanan besar dalam hidup mereka untuk berjaya - dan kultus ini menjanjikan mereka kehidupan yang lebih bermakna.

Shinrikyo Aum secara beransur-ansur menjadi kultus yang paranoid terhadap hari pengakhiran dunia iaitu kiamat, mendakwa dunia akan terjebak ke dalam Perang Dunia Ketiga dan hanya anggotanya yang akan selamat.

Shoko Asahara lahir pada 1955 dan nama asalnya adalah Chizuo Matsumoto. Dia lahir dalam keluarga yang miskin. Dia menderita glaukoma sejak lahir yang membuatnya kehilangan penglihatan di mata kirinya dan sebahagian buta di mata kanannya pada usia muda. Oleh kerana kecacatannya ini, dia memasuki sekolah khas untuk orang buta.

Shoko Asahara terkenal sebagai pembuli di sekolah, memanfaatkan pelajar lain dengan memukul mereka dan memeras wang daripada mereka. Dia menamatkan pengajian pada tahun 1977 dan beralih ke pengajian akupunktur dan perubatan tradisional Cina yang merupakan kerjaya biasa bagi orang buta di Jepun.

Dia berkahwin pada tahun berikutnya dan akhirnya memiliki 12 orang anak. Pada tahun 1981, Asahara didenda kerana didapati bersalah mengamalkan perniagaan farmasi tanpa lesen dan menjual ubat-ubatan tanpa kebenaran.

Minat Shoko Asahara terhadap agama dilaporkan bermula pada masa ini. Setelah berkahwin, dia bekerja untuk menyara keluarganya yang besar dan makin berkembang. Dia mengabdikan masa lapangnya untuk mempelajari pelbagai konsep agama, bermula dengan astrologi Cina dan Taoisme.

Pada tahun 1984, Shoko Asahara membentuk kumpulan Aum Shinsen no Kai. Dia menukar namanya dari Chizuo Matsumoto menjadi Shoko Asahara dan menamakan semula kumpulannya kepada Aum Shinrikyo pada tahun 1987. Permohonannya untuk berdaftar sebagai sebuah kumpulan agama ditolak pihak berkuasa pada awalnya sebelum akhirnya diterima pada 1989 setelah membuat rayuan.

Doktrin Aum Shinrikyo didasarkan pada kitab suci Vajrayana, Bible dan beberapa kitab lain. Pada tahun 1992 Asahara menerbitkan buku Declaring Myself the Christ, di mana dia menyatakan dirinya Jesus. Dia mengaku boleh mengambil dosa orang lain ke atas dirinya sendiri dan dia mendakwa dia dapat memindahkan kekuatan rohani kepada pengikutnya.

Dia turut membuat ramalan kiamat yang meliputi Perang Dunia ketiga dan serangan senjata nuklear besar. Menurutnya, hanya pengikut Shinrikyo Aum yang akan selamat.

Nama ajaran Shinrikyo Aum ini pernah mencetuskan kontroversi akibat kekacauan yang pernah dicetuskan satu ketika dahulu. Kumpulan ini mula mencetuskan kontroversi pada akhir 1980-an dengan tuduhan menipu rekrut, menahan anggotanya yang tidak mahu melakukan arahan pemimpin, memaksa anggota untuk menderma wang dan membunuh seorang ahli kumpulan yang cuba melarikan diri pada Februari 1989.

Kumpulan ini diketahui telah merancang pembunuhan beberapa individu yang mengkritik mereka antaranya ketua mazhab Buddha Soka Gakkai. Setelah kartunis Yoshinori Kobayashi mula menyindir ajaran ini, namanya turut tersenarai dalam senarai orang yang mahu dibunuh pengikut  Shinrikyo Aum.

Pada akhir tahun 1993, kumpulan ini mula secara diam-diam menghasilkan agen saraf dan kemudian gas VX. Kedua-dua sarin dan VX ini kemudian digunakan dalam beberapa siri pembunuhan (dan percubaan membunuh) antara 1994–95.

Pada 1995, anggota Shinrikyo Aum telah serangan terhadap lima kereta api di sistem kereta bawah tanah Tokyo yang membunuh 13 penumpang,  54 orang cedera parah dan mencederakan 980 yang lain. Dianggarkan seramai 6,000 orang cedera tetapi sukar untuk mendapatkan nombor yang tepat kerana banyak mangsa enggan tampil ke hadapan.

Kegiatan jenayah yang dilakukan oleh kumpulan ini begitu banyak sehingga menyebabkan kerajaan mula mengambil tindakan tegas untuk menangkap dan mengharamkan kumpulan ini. Shoko Asahara berjaya ditangkap pada 16 Mei 1995 dan dibicarakan, dijatuhkan hukuman mati kepadanya pada bulan Februari 2004.

Namun, hukuman itu ditunda setelah tertangkapnya beberapa anggota Shinrikyo Aum yang lain. Hukuman mati terhadap Shoko Asahara akhirnya dilaksanakan pada 6 Julai 2018, 23 tahun setelah serangan gas yang didalanginya. Hukuman gantung sampai mati tersebut dilaksanakn bersama 6 anggota Aum Shinrikiyo yang lain.

Ajaran Shinrikyo Aum kini telah dibubarkan secara paksa oleh pihak berkuasa Jepun tetapi pengikut Asahara membentuk kumpulan agama baru yang disebut Aleph yang meneruskan ajarannya.


Scold's Bridle - Hukuman Wanita Yang Suka Bergosip Zaman Pertengahan

Seperti mana zaman teknologi canggih ini, wanita-wanita pada Zaman Pertengahan juga tidak terlepas daripada bersembang dalam kumpulan atau lebih mesra dikenali sebagai membawang.

Mereka akan berkumpul pada waktu petang dan berborak tentang khabar angin yang terbaru.

Walau bagaimanapun, walaupun wanita-wanita zaman moden hampir langsung tidak terkesan dengan sebarang akibat di atas perbuatan tidak bermoral ini, wanita-wanita Zaman Pertengahan berhadapan dengan hukuman dera yang tersangat dahsyat dikenali sebagai Scold's Bridle.

Scold's Bridle adalah salah satu perkara yang membuktikan bahawa tak kiralah betapa sukarnya menjadi wanita, jika dibandingkan dengan Zaman Pertengahan, wanita-wanita pada hari ini hidup dengan sangat selesa.

Atau lebih mudah, wanita zaman kini boleh membawang tanpa sebarang akibat.

Scold's Bridle terdiri dari beberapa jalur besi yang mengelilingi muncung besi, yang akan dililitkan pada wajah wanita seperti topeng.

Sepotong besi kecil, yang dikenali sebagai "kekang," akan diletakkan di dalam mulut wanita dan menekan lidah untuk menghalangnya daripada bercakap.

Ia sama seperti benda yang dimasukkan ke dalam mulut kuda apabila anda ingin mengawalnya.

Kadang-kala, kekang tersebut mempunyai paku yang mana akan menusuk lidah sekiranya wanita berkenaan cuba untuk bercakap.

Jika seseorang suami itu mengetahui bahawa isterinya terlibat dalam perbualan gosip, dia akan memasang Scold's Bridle pada wajah isterinya untuk memberikan pengajaran.

Tak cukup dengan memakaikan topeng besi dan penutup mulut yang mana sangat memalukan, si suami kemudiannya akan memasangkan tali pada topeng muka isterinya itu dan membawa wanita tersebut berjalan-jalan di bandar untuk menambahkan keperitan hukuman ini.

Si suami kemudiannya akan menggalakkan orang ramai yang lalu-lalang untuk mengeji atau meludah pada isterinya. Kadang-kala loceng akan dipasangkan di atas Scold's Bridle bagi menarik lebih perhatian ketika si isteri dimalukan.

Perkataan "Scold" pada Scold's Bridle berasal dari istilah yang biasanya diterapkan pada seorang wanita dalam erti yang menghina, seseorang yang dilihat sebagai mengganggu atau menjengkelkan.

Perkataan "Bridle" pula berasal dari penutup kepala yang dipakai oleh kuda, digunakan ketika penunggangnya menginginkan kawalan yang lebih besar terhadap pergerakan kuda.

Idea di sebalik hukumanini bukanlah satu idea yang inovatif dan baru. Topeng kepala yang sama telah digunakan sebelum itu untuk beratus-ratus tahun bagi mengawal hamba dan terus digunakan sehingga ke abad ke-19.

Nasib baik menjelang penghujung abad ke-16, penggunaan Scold's Bridle bagi menghukum wanita yang suka bergosip semakin kurang popular.

Sama ada wanita-wanita pada zaman itu semakin kurang membawang, atau lelaki-lelaki pada masa itu memutuskan untuk menggunakan hukuman lain yang lebih berkesan, Scold's Bridle semakin dilupakan.

Dan pada saat penjajah menetap di Amerika Utara dan Selatan, alat ini hampir langsung tidak digunakan lagi.

Walaupun begitu, penghinaan di khalayak ramai masih merupakan sesuatu yang biasa melihatkan amalan baru dan menarik menjadi pilihan dalam memalukan orang di khalayak ramai.


5 Calon Perdana Menteri Malaysia Untuk Masa Hadapan

Situasi politik negara kita untuk beberapa tahun kebelakangan ini, asyik berkisar kepada pertelagahan dan perebutan 'siapa nak jadi Perdana Menteri.'

Perdebatan yang nampaknya semakin kerap dan belum ada nampak tanda akan berhenti, sudah mula membuatkan orang ramai merasa jemu dengan apa yang berlaku - sehinggakan ada di kalangan ahli masyarakat jelak melihat sikap gila kuasa baik di mana-mana pihak sekalipun.

Sudahlah balik-balik muka-muka itu juga yang dijulang sebagai 'calon Perdana Menteri.' Tak ada alternatif lain ke yang mampu membawa kita ke landasan baru? Ada.

Karier politik Khairy Jamaluddin bermula dengan banyak dakwaan kotor. Dia didakwa tidak pernah faham realiti hidup Malaysia disebabkan oleh latar belakangnya yang kerap berada di luar negara.

Lebih malang, dia juga didakwa memilih untuk menjadi menantu kepada Perdana Menteri ke 5 kita, Tun Abdullah Ahmad Badawi hanya untuk mempercepatkan karier politik beliau.

Seterusnya menggunakan kedudukannya itu untuk mengawal kerajaan menerusi 'kumpulan tingkat 4' - didakwa pembuat keputusan kerajaan utama bagi pihak bapa mertuanya.

Seorang lulusan Oxford University, Khairy sekarang menampakkan perwatakan berbeza, lebih terbuka, membawa cara berfikir yang agak progresif dan dilihat mampu merapatkan hubungan kerjasama antara parti-parti politik, berikutan keterbukaan beliau menerima ideologi yang berbeza.

Namun halangan utama beliau sudah tentulah usaha untuk meraih sokongan dalaman partinya sendiri, kerana pembawaan ideologi yang cuba dicetuskan Khairy mampu menimbulkan rasa kurang senang akar umbi parti dan pemimpin lebih veteran.

Nama Ahmad Samsuri Mokhtar mula diangkat sebagai salah seorang individu paling berketrampilan dalam pelapis baru partinya, ketika gerak kerja kempen pilihanraya 2018 mula kedengaran.

Seorang jurutera bertauliah dalam bidang aeronautikal, karier politik Ahmad Samsuri dalam parti bermula dari bawah sebagai salah seorang penggerak akar umbi, yang ditugaskan menampal poster atau menjadi tukang bancuh air semasa mesyuarat bahagian diadakan.

Beliau disebut sebagai salah seorang wakil paling berpotensi selepas dilantik menjadi setiausaha kepada presiden parti, memberikan beliau laluan untuk mula melebarkan pengaruh sebelum menang dalam pilihanraya peringkat negeri, seterusnya dilantik sebagai Menteri Besar Terengganu.

Banyak pihak menamakan Nurul Izzah Anwar sebagai salah seorang calon paling berketrampilan mereka bagi mengisi jawatan Perdana Menteri, namun karier politiknya ketika ini nampak malap disebabkan oleh pergeseran yang berlaku dalam parti serta sesama parti sendiri - disebabkan oleh beberapa isu yang timbul.

Namun kredibiliti Nurul Izzah Anwar sebagai satu alternatif yang berbeza sangat menarik untuk diperkatakan. Dia mempunyai latar belakang politik yang berbeza, bermula di jalanan sebelum mula melakar kerjaya sebagai Ahli Parlimen.

Bagaimanapun karier politik beliau senantiasa dibayangi pengaruh ayahnya yang sedikit sebanyak menenggelamkan reputasi dirinya sendiri.

Sama ada Nurul Izzah mampu keluar daripada bayang-bayang ayahnya bagi melonjakkan dirinya sebagai calon Perdana Menteri yang diyakini serta kembali aktif dalam politik negara seperti sebelumnya, sama-samalah kita tunggu dan lihat.

Nama beliau kurang dikenali di kalangan pengikut politik negara kita, sebelum beliau diangkat sebagai Timbalan Menteri Belia dan Sukan hasil lantikan sebagai seorang senator dalam Kabinet Muhyiddin Yassin.

Seorang yang terkenal sebagai pemikir, karier politik Wan Ahmad bermula agak lambat lebih aktif sebagai seorang ahli akademik yang seringkali berkongsikan pandangannya menerusi acara-acara ilmuan mahupun media sosial, seiring dengan kerjayanya sebagai felo di UPM serta salah seorang pengasas Yayasan Peneraju Pendidikan Bumiputera, di bawah Jabatan Perdana Menteri.

Bagaimanapun - penghalang utama beliau ketika ini adalah status beliau sebagai seorang senator, menunjukkan beliau belum benar-benar membuktikan dirinya mampu bertarung dalam pilihanraya sebenar bagi memenangi kerusi.

Hanya dengan membuktikan beliau layak dan telah dipilih oleh pengundi dalam pilihanraya, barulah sentimen negatif yang selama ini membelenggu beliau mampu dipecahkan yang diharap dapat mengangkat beliau sebagai seorang calon PM berwibawa di masa hadapan.

Nama paling berusia dalam senarai ini, Mohamad bin Hasan atau lebih mesra dengan panggilan 'Tok Mat' memang sudah disebut-sebut beberapa pihak, sebagai calon paling unggul untuk menjadi Presiden partinya serta diangkat sebagai calon Perdana Menteri.

Namun tuan punya badan sendiri nampak enggan serta merendah diri daripada meletakkan dirinya ke dalam kelompok tersebut, berbeza dengan beberapa individu lain yang tidak pernah henti-henti menjadikan kerusi Perdana Menteri sebagai hak mereka.

Mungkin sikap tersebutlah yang membuatkan ramai orang tertarik dengan ketokohan beliau, kerana dia memang antara tokoh paling kanan yang diakui lebih dekat dengan orang ramai serta mempunyai pemikiran yang lebih tunduk, tidak mendabik dada menjulang diri sendiri.

Sedangkan latar belakangnya cukup hebat sebagai seorang tokoh korporat yang sangat disegani, bermula dalam sektor perbankan sebelum mula mencorakkan jenama-jenama besar perniagaan membuktikan kemampuannya mampu mentadbir dengan baik.

Setakat ini beliau belum pernah bertanding dalam peringkat parlimen, menumpukan fokusnya kepada pilihanraya peringkat negeri.

Tidak jelas adakah beliau berminat dengan jawatan Perdana Menteri dan misteri itu, meletakkan beliau dalam kategori berbeza berbanding calon PM lain seusianya.


Realiti Sebenar Kerjaya Dalam Bidang Pembangunan 'Videogame'

Permainan video atau 'videogame' dalam era sekarang dilihat telah berjaya menjadi satu industri yang cukup besar, dibantu oleh peralihan status permainan video yang kini berjaya menjadi sebahagian besar daripada hobi majoriti masyarakat dunia.

Beberapa dekad dahulu, permainan video dilihat hanya sebagai minat sekelompok individu kecil-kecilan. Kini industri permainan video secara keseluruhannya, diiktiraf jauh lebih bernilai daripada industri filem Hollywood dan pasaran muzik antarabangsa; yang digabungkan!

Atas sebab itulah banyak pihak sejak hampir dua dekad yang lalu telah mula meletakkan pembangunan permainan video sebagai satu pilihan karier profesional.

Masyarakat turut mula digalakkan untuk menyertai industri sehinggakan generasi muda masakini ramai yang tertarik untuk menjadi seorang pereka, artis, pengaturcara dan pelbagai lagi kerjaya dalam bidang popular ini.

Persoalannya - apakah realiti sebenar kerjaya ini bagi mereka yang pernah melaluinya?

Apabila kita berbicara berkenaan industri kreatif, satu perkara yang biasa akan kedengaran adalah berkenaan budaya kerja yang kerap melanggar norma waktu yang ditetapkan.

Tak kiralah anda bekerja dalam produksi filem, syarikat penerbitan media, penerbitan drama, seni reka grafik dan percetakan atau bermacam lagi industri kreatif lain; 'crunch culture' atau 'overtime culture' merupakan sesuatu yang akan ditempuhi setiap penggiat industri.

Walaupun demikian, budaya memerah masa pekerja ini nyata lebih kerap berlaku dalam industri permainan video, disebabkan oleh permintaan dan jadual kerja yang semakin lama semakin suntuk - kerana permintaan peminat-peminat era sekarang sudah jadi terlalu tinggi.

Budaya memerah pekerja dalam industri permainan video bukan lagi satu rahsia, sebaliknya telah pun didedahkan sendiri berlaku melibatkan banyak syarikat-syarikat terkenal di seluruh dunia - sehinggakan ada syarikat terpaksa mengakui 'ya, kami perlu perah pekerja tanpa mengambil kira keperluan hidup mereka.'

'Crunch culture' di sini merujuk kepada tempoh waktu beberapa bulan di mana studio-studio penerbitan akan memasuki fasa terakhir untuk menyiapkan produk mereka, bergantung kepada tarikh akhir yang telah ditetapkan oleh penerbit.

Dalam waktu tersebut, syarikat akan mengeluarkan arahan mandatori di mana pekerja perlu bersedia untuk bekerja lebih masa, sehingga melanggar hak pekerja itu sendiri, mengorbankan segala-galanya termasuklah masa privasi dan waktu bersama keluarga - demi memastikan judul dapat disiapkan dalam waktu yang telah ditetapkan.

Bagi syarikat besar, agak mudah untuk mereka membayar gaji kerja lebih masa ini tetapi kebanyakan syarikat yang kurang bajet terpaksa memerah pekerja - tanpa memberikan sebarang imbuhan tambahan.

Seandainya kisah-kisah berkaitan kritikan ke atas 'crunch culture' ini diajukan, pasti ada pihak yang akan mengherdik pengkritik dengan menyifatkan budaya kerja tidak sihat ini adalah satu keperluan, yang perlu diterima jika setuju menjadi sebahagian daripada industri.

Persoalannya di sini adalah berapa lama budaya kerja ini perlu dipertahankan?

Perubahan pada tahap keperluan kerja penggiat industri permainan video, yang semakin hari semakin tinggi disebabkan oleh peningkatan teknologi memerlukan masa yang lebih panjang diberikan dalam penghasilan sesuatu judul.

Sebagai contoh - untuk penghasilan model kenderaan dalam siri perlumbaan popular 'Gran Turismo' versi pertamanya pada tahun 1997 memerlukan artis bekerja selama 2 hari bagi menyiapkan sebuah kereta maya - hanya daripada bentuk luarannya.

Dalam versi ketiganya yang terbit pada tahun 2001, artis diberikan masa hanya 2 minggu untuk membangunkan model 3 dimensi kenderaan. Pada era ini, kenderaan yang direka mula memerlukan ketelitian dari segi rekaan serta bentuk yang terhasil jelas mempunyai penambah baikan ketara berbanding versi pertamanya.

Judul terbaru siri Gran Turismo yang bakal terbit tak lama lagi pula dikatakan memerlukan seseorang artis menghabiskan masa di antara 3 ke 6 bulan, bagi menyiapkan keseluruhan sebuah kereta.

Pembinaannya sudah terlalu besar skop kerjanya, kini bukan sahaja dari rekaan luaran dan dalaman yang ringkas; malahan dari bahagian dalaman yang lengkap teksturnya sehinggalah kesemua butang, skru dan tulisan yang ada perlu direka semula dalam bentuk realistik.

Evolusi grafik yang lebih tinggi memerlukan masa yang lebih panjang bagi seorang artis menyiapkan rekaannya. Kesemua ini memerlukan masa, kos dan juga tenaga dicurahkan bagi memastikan jangkaan peminat dapat dipenuhi.

Isu utamanya di sini adalah, dengan pertambahan kualiti dan kos yang sangat mendadak ini - berapa yang pengguna sanggup bayar bagi membolehkan industri mengekalkannya?

Rungutan terbaru berkenaan desas-desus bahawa harga standard bagi satu judul permainan video akan dinaikkan daripada $60 (RM215) kepada $70 (RM292) mula meresahkan peminat yang tidak sabar untuk beralih ke platform dan kemampuan grafik generasi seterusnya.

Sentimen ini jelas menunjukkan walaupun keperluan pemprosesan dan grafik permainan video memerlukan pertambahan kos yang semakin meninggi, peminat seolah enggan menyokong kenaikan ini dengan dompet mereka.

Atas sebab itulah kebanyakan syarikat terpaksa menggunakan pelbagai helah bagi menampung kos yang naik, seperti penjualan kandungan tambahan (DLC), penjualan 'lootbox' seperti yang dilakukan dalam siri sukan, mewujudkan jualan mikrotransaksi seperti peralatan tambahan atau kostum maya dan bermacam kaedah lain lagi.

Dari perspektif peminat, ramai yang menganggap peningkatan harga kepada mereka merupakan satu beban yang tidak patut dipindahkan disebabkan oleh keuntungan industri yang sudah semakin tinggi.

Realitinya yang tidak ramai sedari, beban kerja bagi penghasilan judul-judul permainan video semakin hari semakin tinggi, semakin kompleks.

Semuanya perlu kompleks dalam judul-judul permainan masa kini, bukan saja dari segi grafik bahkan sistem audionya, simulasi fiziknya, kepintaran buatan yang dibangunkan - semuanya menambahkan kos tanpa pengguna mahu menanggung kos-kos tersebut.

Ini mewujudkan pertembungan yang besar kemungkinan tidak akan mampu diselesaikan antara keperluan industri, jangkaan peminat serta kebajikan penggiat industri yang mungkin luarannya nampak 'glamour' tetapi realitinya hanya tuan punya badan yang tahu azabnya.

Atas sebab itulah kontroversi berkenaan 'crunch culture' yang secara terang mengabaikan hak-hak individu yang terlibat diramal akan terus kedengaran, kerana penerbit perlu berjaya melancarkan judul dalam kos yang telah ditetapkan sementara peminat pula marah apabila harga standard tidak rasmi judul cuba dinaikkan.

Yang jadi mangsa - adalah mereka yang bekerja berpenat lelah di belakang tabir, menghasilkan permainan video untuk memberikan anda kepuasan.

Jika anda peminat permainan video dan anda merasakan karier sebagai seorang pereka permainan video bakal memberikan anda kepuasan, selidiklah terlebih dahulu kondisi sebenar industri yang telah dikongsikan.

Menjadi seorang peminat permainan video tak menjamin anda akan gemar karier dalam bidang penghasilannya. Namun jika anda tak rasa keberatan selepas mengetahui cara kerja yang telah kami nyatakan; silakan.

Pendapatan yang bakal anda perolehi nyata boleh tahan, sekiranya anda mampu bertahan.

Gran Turismo Car Models Now Made in Three Months, Outsourced to India


5 Selebriti Terkenal Yang Kini Bergelar Pendakwah Berpengaruh

Dunia hiburan memang banyak sekali pancaroba yang perlu dilalui, apatah lagi apabila kita perlu bergelumang dengan banyak anasir buruk yang mampu melekakan kita.

Atas sebab itu banyak pihak akan menasihatkan mana-mana individu di luar sana yang ingin cuba memasuki industri hiburan agar berfikir masak-masak terlebih dahulu atau belajarlah memperkuatkan hati, bagi memastikan kita mampu menangani cubaan yang bakal hadir.

Ramai juga di kalangan artis dan selebriti yang akhirnya layak dikatakan menemui hidayah, meninggalkan terus dunia populariti seterusnya kembali mencari keredhaan Ilahi. Berikut adalah lima yang dapat kami kompilasikan untuk bacaan anda.

Mohd. Ali Ismail atau lebih terkenal dengan gelaran Ali XPDC, merupakan vokalis kedua kumpulan rock gergasi negara XPDC serta kumpulan lamanya Terra Rossa, yang menggegarkan industri hiburan dengan lagu 'Bunga Angkasa.'

Mempunyai kemampuan vokal yang unik serta mempunyai identiti sendiri, Ali mula aktif menyertai ceramah-ceramah agama semasa dirinya mencari haluan hidup dan akhirnya menemui ketenangan yang dicarinya.

Peranan beliau sebagai seorang bekas selebriti membuka jalan baginya berdakwah serta sering dijemput untuk berkongsikan kisah-kisah lalu beliau, sehinggalah menemui ketenangan yang selama ini ditagih dirinya. Kini beliau senang bergerak bersama jemaah tabligh menyebarkan ilmu ke serata kawasan.

Malang bagi Ali, dalam sebuah insiden melibatkan api, dia kini masih lagi menjalani rawatan pemulihan setelah lebih 30% kulit badannya terbakar selepas api membakar sampah menyambar tubuhnya pada bulan April 2020.

Mengakui dirinya pernah sombong semasa zaman kegemilangannya, populariti yang dikecapi oleh Bob Lokman sukar ditandingi individu lain sezamannya.

Kejayaannya sebagai komposer kepada lagu-lagu berhantu Malaysia seperti 'Isabella' dendangan kumpulan Search, 'Rendang Tak Berbuah' nyanyian Hattan dan 'Taman Rashidah Utama' untuk kumpulan Wings membuatkan nama beliau mekar di kalangan peminat muzik.

Kerjaya beliau sebagai seorang pengacara serta pelawak terkenal, membawa beliau ke pentas-pentas berprestij dalam industri hiburan tanah air.

Namun bagi Bob, semuanya hanyalah kisah-kisah silam dan kini dia kelihatan selesa menumpukan perhatian pada gerak kerja membabitkan agama - serta turut melibatkan diri dalam politik tanah air.

Semasa awal kemunculannya, Wardina dengan wajah ayunya menjadi bualan ramai jejaka. Penampilan beliau dalam siri 'Spanar Jaya' banyak membuatkan jejaka terpukau. Sukar nak jumpa wanita secantik itu mahu berlakon drama komedi sedemikian rupa.

Namun penghijrahan Wardina mengejutkan banyak pihak, meninggalkan dunia 'glamour' sepenuhnya sehinggakan dia lebih terkenal antara selebriti paling berjaya mengekalkan pengaruh walaupun sudah berubah imejnya.

Kini Wardina memilih untuk berhijrah menetap di Australia tanah asal ayah kandungnya, sangat aktif bergerak sebagai aktivis serta gemar berinteraksi dalam media sosial.

Atas kelantangannya, ada kalanya pihak-pihak yang tidak berpuas hati sengaja memuat naik semula gambar-gambar dirinya semasa muda, bagi menyakitkan hatinya. Tak baik la muat naik balik gambar-gambar orang yang dah nekad nak berubah.

Di antara semua nama dalam senarai ini, Irma Hasmie kekal sebagai selebriti dakwah yang memainkan peranan yang cukup besar dalam masyarakat kita. Ini kerana dia merupakan antara wajah utama stesen penyiaran Islam TV Al-Hijrah yang kekal utuh menerbitkan rancangan bermanfaat.

Namanya dalam bidang hiburan mula mekar selepas dia berjaya membintangi beberapa buah filem serta drama, serta terpilih menjadi peragawati semasa era 'free hair' beliau.

Hidayah untuk belajar menutup aurat mula berlaku kepada dirinya dalam beberapa tahun, sebelum menemui keberanian menampilkan dirinya di khalayak ramai dengan mengenakan tudung sekitar tahun 2011 semasa kehadiran beliau ke majlis Anugerah Bintang Popular.

Kehadiran jodoh yang memperkuatkan pegangan serta dibantu sokongan keluarga yang gembira dengan perubahan itu, meletakkan Irma sebagai salah seorang ikon muslimah paling berpengaruh yang patut dijadikan contoh kepada anak-anak gadis, dalam mencari keredhaan yang hakiki.

Farra mungkin nama yang asing kini tetapi satu masa dahulu, beliau adalah ratu pop muzik tanahair dengan lagu popularnya 'Bagaikan Puteri' menjadi runut bunyi rasmi gadis-gadis remaja dan pemudi.

Sangat lincah menari serta cekap mengemudi koreografi di atas pentas, perubahan diri wanita berlaku kepada Farihah Mohamed Arshad, yang kini selesa menyelubungi dirinya serta cukup gemar berniqab.

Sudah berusia 40-an, Farra mengambil keputusan meninggalkan dunia hiburan sudah hampir dua dekad lamanya menceburi bidang pendidikan pra sekolah, mengajar mengaji serta menjadi fasilitator program-program keagamaan seperti kursus pengurusan jenazah muslimah.

Berbeza dengan nama lain dalam senarai ini, Farra memilih untuk kekal low-key dan ada kalanya ahli masyarakat sendiri tidak menyedari, yang bersama mereka dalam program keagamaan adalah penyanyi lagu 'Bagaikan Puteri.'


Kisah Kecintaan Nazi Pada Kopi Tanpa Kafein

Bagi sesetengah individu, pengambilan kopi setiap hari terutamanya pada waktu pagi sudah menjadi satu ketagihan. Kandungan kafein yang terdapat dalam secawan kopi bukan sahaja boleh mengurangkan perasaan mengantuk, tetapi juga boleh menyebabkan ketagihan kepada peminumnya.

Namun, tidak semua individu boleh mengambil kafein. Segelintir individu akan merasa pening kepala dan mengalami beberapa kesan sampingan lain. Bagi yang mahu meminum kopi tetapi tidak mahu kandungan kafein padanya, maka kopi tanpa kafein (disebut decaffeinated atau decaf untuk singkatannya) menjadi pilihan.

Kopi decaf ini adalah kopi yang diperbuat daripada biji kopi yang mana sekurang-kurangnya 97% kafein daripadanya telah dibuang. Terdapat banyak cara dan kaedah untuk menghilangkan kafein dari biji kopi antaranya termasuk menggunakan air, pelarut organik atau karbon dioksida.

Kopi pertama tanpa kafein hanya dihasilkan sekitar tahun 1905 di Bremen, Jerman oleh Ludwig Roselius, seorang pembakar biji kopi. Beliau telah menjumpai teknik khas untuk membuang kafei pada biji kopi.

Menurut catatan dalam buk buku "100 Years of Kaffee HAG", Roselius mengaitkan penghasilan kopi decaf ini dengan kematian ayahnya pada tahun 1902 kerana terlalu banyak minum kopi.

Maka, beliau mencipta kopi tanpa kafein untuk menyelamatkan orang lain daripada mengalami masalah ketagihan yang sama. Kisah ini ada logiknya memandangkan ayahnya pernah bekerja di industri pemprosesan kopi.

Namun, ada juga pihak yang mengatakan bahawa kopi tanpa kafein sebenarnya dicipta secara tidak sengaja. Dalam satu penghantaran biji kopi kepadanya, kapal tersebut telah dibanjiri dengan air laut sehingga menngakibatkan biji-biji kopi tersebut basah.

Namun, beliau tidak membuangnya. Sebaliknya, biji kopi tersebut dikeringkan dan dibru. Beliau dan kumpulannya mendapati bahawa rasa kopi tersebiut tidak banyak bezanya dengan biji kopi biasa cuma rasanya sedikit masin kerana sudah terendam lama dalam air masin. Menariknya, mereka dapati air laut tersebut telah membuang kafein pada biji kopi tersebut.

Ludwig Roselius dan kumpulannya kemudian telah memfailkan paten pemprosesan untuk menghasilkan kopi decaf ini di Jerman pada tahun 1905. Tahun berikutnya, beliau mengasaskan syarikat berkaitan kopi yang diberi nama Kaffee Handels-Aktiengesellschaft (lebih dikenali sebagai Kaffee HAG).

Syarikatnya ini kemudian memasarkan kopi decaf ini sebagai kopi premium untuk pasaran Jerman. Tidak lama kemudian, beliau memula memasarkan kopi ini ke seluruh pasaran Eropah dengan label Sanka atau “sans caféine” yang bermaksud tanpa kafein.

Kopi ini mula masuk ke pasaran Amerika Syarikat selepas Perang Dunia Pertama. Menjelang 1920-an dan 1930-an, kopi ini mula dipasarkan dengan dakwaan bahawa ianya pilihan yang lebih sihat dan bagus untuk kesihatan jantung dan tubuh badan.

Ketika tahun-tahun terawal kemunculan kopi tanpa kafein ini, ianya telah mendapat perhatian pegawai-pegawai tentera Nazi yang dikenali sebagai Third Reich. Malah, pegawai-pegawai tingginya juga mengesyorkan pengambilan kopi decaf ini kerana menurut mereka kafein umpama racun bagi mereka.

Saranan in dibuat bukan atas kempen kesihatan semata-mata, tetapi merupakan sebahagian daripada polisi kerajaan untuk memelihara populasi dan keturunan orang Aryan.

Geoffrey Cocks, pengarang buku The State of Health: Illness in Nazi Germany, mengatakan bahawa Nazi "sungguh-sungguh percaya bahawa itu adalah tugas dan tanggungjawab mereka, bukan hanya untuk melindungi kesihatan individu Jerman, tetapi kesihatan seluruh orang Jerman daripada segi biologi dan memelihara entiti kaum Aryan".

Selain itu, Parti Nazi turut mengambil langkah-langkah untuk memperingatkan kaum Aryan mengenai bahaya kafein. Buku Hitler Youth Handbook (1941) tulisan sejarawan sains Stanford, Robert Proctor, menyatakan bahawa "sekurang-kurangnya bagi orang muda, kafein adalah racun".

Kerana pengaruh dan polisi Parti Nazi ini, maka menjelang 1930-an, pengaruh kopi decaf terus berkembang ke seluruh negara. Walaupun kempen-kempen kerajaan seperti anti-merokok dan anti-alkohol gagal, kempen pengambilan kopi decaf terus berjaya memandangkan ianya dilihat sebagai status atau simbol kemewahan.

Di luar negara pula, populariti kopi tanpa kafein atau lebih dikenalii sebagai Sanka terus melonjak naik selepas zaman perang.

Ironinya, walaupun Parti Nazi mempromosikan kopi tanpa kafein untuk manfaat kesihatannya, mereka tidak menyedari bahawa mereka diracuni oleh sisa benzena dalam minuman yang merupakan kesan sampingan dari kaedah yang digunakan Roselius untuk membuat kopi decaf.

Walaupun mereka melihat kafein sebagai "racun" tidak sihat, mereka tetap dengan senang hati mempromosikan coklat yang dibekalkan dengan dadah metamfetamin kerana ia menjadikan tenteranya produktif.


Masih Relevankah Pelajar Dimasukkan ke Sekolah Asrama?

Satu masa dahulu, impian seorang pelajar adalah untuk berjaya dalam peperiksaan UPSR bagi darjah enam atau SRP/PMR bagi tingkatan 3 (yang kini digantikan dengan PT3) agar mampu mereka melayakkan diri ke sekolah-sekolah berasrama penuh.

Sekolah-sekolah berasrama penuh sama ada dalam kategori SBP atau MRSM seringkali diumum sebagai antara sekolah-sekolah terbaik Malaysia, khasnya apabila melibatkan keputusan peperiksaan SPM.

Kecemerlangan yang ditonjolkan mencerminkan kejayaan sistem yang diterapkan di sekolah asrama dari segi akademik.

Persoalannya di sini - dalam usia awal abad ke 21 ini, adakah sistem sekolah asrama masih relevan untuk generasi akan datang?

Kenapa sistem asrama atau hostel perlu diwujudkan dalam sistem pendidikan negara kita sejak zaman dahulu lagi?

Keperluan utamanya dahulu adalah untuk membantu pelajar-pelajar, khasnya mereka yang berpotensi tinggi tetapi jauh dari pusat pendidikan berkualiti mendapat kemudahan untuk belajar dengan lebih baik.

Kewujudan jurang yang besar antara fasiliti-fasiliti yang disediakan pihak sekolah di kawasan luar bandar dengan apa yang mampu disediakan pihak sekolah asrama nyata berbeza sama sekali.

Sebuah sekolah asrama mampu memberikan pelajar ruang tempat tinggal yang lebih baik serta fasiliti kelas dan pendidikan yang berkemungkinan besar, tidak wujud di kawasan asal mereka.

Bagaimanapun penambahan sekolah-sekolah berkategori elit memulakan trend baru dalam sistem asrama, apabila pelajar-pelajar terpilih mula disatukan dalam satu premis pendidikan, diberikan kemudahan dan bantuan agar mereka boleh lebih berjaya dalam pendidikan - seterusnya mampu menyumbang kepada negara.

Sistem sekolah elit atau sekolah terpilih ini mewujudkan persaingan antara ahli masyarakat, apabila tujuan masuk ke asrama bukan lagi sekadar membantu meringankan beban keluarga-keluarga kurang berkemampuan sebaliknya bertukar menjadi penanda aras tahap pencapaian seseorang dalam bidang akademik.

Tidak dinafikan kemasukan ke asrama bagi golongan kurang berkemampuan yang berpotensi masih berlaku, tetapi fokusnya kelihatan sudang tercapang ke arah lain dengan penekanan khusus diberikan kepada sekolah-sekolah elit semata-mata.

Apatah lagi sekolah-sekolah elit ini mula diberikan kebenaran untuk meletakkan keutamaan kepada anak-anak bekas alumni sekolah mereka, dalam kemasukan ke sekolah-sekolah kategori ini.

Ini sedikit sebanyak merencatkan fungsi sebenar sistem sekolah asrama, kerana golongan yang berkemampuan tinggi mula memenuhi sekolah-sekolah elit, dibantu dan ditaja walaupun keluarga mereka sendiri sebenarnya lebih daripada mampu untuk menanggung pendidikan anak-anak mereka.

Akhirnya sistem legasi yang disokong oleh alumni-alumni sekolah mula menyempitkan ruang untuk pelajar di luar kelompok untuk cuba masuk, mengakibatkan jurang antara masyarakat semakin ketara.

Jika berdasarkan pandangan di atas, agak jelas penulis mengkritik sistem sekolah berasrama elit yang wujud sekarang ini namun, kritikan itu tidak menjawab adakah masih relevan sekolah asrama dalam era sekarang?

Pada pandangan penulis, ya - sekiranya sekolah asrama dikembalikan kepada tujuan awalnya ditubuhkan, bagi membantu golongan pelajar berpotensi yang datang dari keluarga kurang berkemampuan agar mereka boleh merealisasikan potensi mereka.

Kos pendidikan adalah agak tinggi, apatah lagi apabila ibu bapa perlu bertungkus lumus memastikan kebajikan anak-anak mereka terjaga dan asrama adalah solusi terbaik, bagi golongan keluarga kurang berkemampuan.

Bagaimana pula dengan pelajar-pelajar dari keluarga berkemampuan yang cemerlang dari segi akademiknya?

Tidak ada salah untuk mereka tetap diambil dalam kemasukan ke sekolah-sekolah asrama seperti SBP atau MRSM, namun kuota pengambilan pada pandangan penulis perlulah mengutamakan pelajar berpotensi dari keluarga kurang berkemampuan terlebih dahulu.

Usaha ini sebenarnya baru saja dimulakan pada tahun 2018 oleh Kementerian Pendidikan, selepas pengenalan kuota 60% pelajar ke SBP dan 65% ke MRSM, mestilah datang dari kalangan pelajar dalam keluarga B40.

Walaupun tidak mencapai sasaran apabila hanya 52% pelajar B40 memenuhi kuota yang ditetapkan untuk tahun 2019, jumlah itu jauh lebih baik berbanding angka 15.3% bagi tahun 2018.

Sedikit sebanyak penulis percaya perubahan ini seandainya dikekalkan, akan membantu sistem sekolah asrama lebih kekal relevan.

Namun kita perlu juga meneliti satu lagi isu besar melibatkan pelajar itu sendiri, iaitu gaya hidup generasi muda sekarang.

Sebagai seorang bekas pelajar asrama era 90-an, penulis sendiri pada mulanya agak canggung untuk menerima hakikat kebebasan untuk menonton televisyen telah tersekat. Jadual hidup pula dikawal mengikut rutin harian yang ditetapkan dan kebebasan untuk keluar, hilang sekelip mata.

Tetapi zaman asrama penulis dan zaman pelajar sekarang terlalu ketara perbezaannya. Sukar untuk seseorang yang sudah dibiasakan dengan dunia di hujung jari mereka, tinggal dalam kelompok yang terputus dari komunikasi sepanjang masa - bagi memulakan hidup ala 'primitif' di asrama.

Dengan lambakan teknologi dan media yang senantiasa aktif setiap masa, tarikan fokus anak remaja zaman sekarang sudah pastilah lebih ke arah penggunaan peranti telefon pintar; yang sudah menjadi sebahagian besar hidup mereka.

Membaca syarat telefon yang dibenarkan dibawa ke asrama saja sudah pasti menyebabkan keluhan kedengaran. Sebagai contoh - MRSM meletakkan syarat agar peranti telefon pelajar yang dibenarkan adalah telefon tanpa sokongan kad memori, bluetooh, kamera, televisyen, GPS, 3G dan 4G.

Jika kami dahulu boleh, kami yakin ramai pelajar yang mampu melakukannya namun kami percaya dugaan yang mereka hadapi, sudah pastilah lebih berat daripada apa yang kami rasai.

Sanggupkah anda sebagai seorang individu, meninggalkan semua kemudahan yang ada untuk membolehkan anda tinggal, belajar di asrama?

Kenapa kami menekankan peranan teknologi dan media dalam pembentukan minda jiwa remaja? Ini kerana dalam era globalisasi seperti apa yang kita saksikan sekarang, ibu bapa perlulah memainkan peranan yang lebih besar dalam membimbing anak-anak.

Seandainya seseorang pelajar tinggal di asrama, faktor ibu-bapalah yang akan menjadi kerugian besar kepada mereka.

Walaupun guru dan rakan-rakan ada sebagai pengganti, tak ada sesiapa pun mampu menggantikan masakan hasil air tangan ibu setiap hari atau jerkahan lantang bapa yang mahu menegur kesilapan anak mereka.

Generasi muda zaman sekarang sudah terlalu terdedah dengan informasi luar dan sukar untuk kami membayangkan apa perasaan yang akan mereka lalui, apabila kumpulan anak-anak muda ini yang sudah didedahkan kepada kebebasan aspek fizikal dan psikologi, akhirnya disatukan dalam satu kumpulan yang perlu belajar dikekang dalam kedua-dua aspek.

Oleh yang demikian penulis berpendapat agar perubahan yang telah dilakukan pada tahun 2018 dapatlah dikekalkan. Masyarakat juga perlu berhenti melihat sekolah-sekolah elit sebagai sekolah golongan berada, yang layak mengekalkan legasi anak-beranak di sekolah yang sama.

Sekolah asrama sangat relevan untuk dikekalkan asalkan matlamatnya dikembalikan kepada tujuan asal penubuhannya, bagi membantu merapatkan jurang antara masyarakat serta memberi peluang lebih besar pelajar luar bandar kurang berkemampuan belajar dengan sempurna.

Bagi pelajar berkemampuan dan turut cemerlang dari segi akademik, tidak ada apa yang perlu dimalukan untuk anda meneruskan pendidikan di sekolah harian sebaliknya anda patut merasa lebih beruntung kerana tidak perlu terpisah dari ibu bapa, adik beradik, keluarga dan juga sambungan internet anda.

Pastikan anda mampu mengawal penggunaan internet anda, jangan sampai ketagihan pula untuk memastikan anda mampu jadi pelajar berjaya.


5 Perubahan Positif Sikap Rakyat Malaysia Kerana PKP

Norma baru yang diperkatakan sebelum ini kini layak dikatakan sudah menjadi satu kebiasaan biasa, bukan lagi sesuatu yang baru untuk kita.

Walaupun masih ada pihak yang tidak mengenakan topeng muka atau masih lagi nak berdiri dekat-dekat antara satu sama lain, majoriti rakyat Malaysia pada pandangan penulis rata-ratanya mengikuti dengan baik perubahan norma rutin kita selama ini.

Banyak pihak melihat pandemik sebagai sesuatu yang negatif (memanglah kan?) namun di sebalik semua gejala yang melanda, harus kita akui wujud beberapa perubahan positif pada masyarakat kita yang berlaku akibat ketakutan kita pada virus.

Pengalaman penulis dengan tandas awam walaupun berbayar sekalipun, kebiasaannya buruk. Sabun basuh tangan jarang sekali berisi dan pengering tangan pun, ada masanya tidak berfungsi.

Tetapi sekarang ni pergi saja basuh tangan, bukan saja di tandas malahan di sinki-sinki restoran sekalipun ada disediakan sabun yang betul! Bukan lagi sabun campur air yang selalu disediakan sebab nak jimat belanja.

Kondisi tandas pun penulis nampak jauh lebih baik berbanding sebelum PKP dan semua peralatan yang dulu compang-camping, kini dah dibaiki dan diselia bagi memastikan tandas-tandas ini patuh standard SOP. Malaysia memang boleh!

Jika dulu ramai pekedai kebiasaannya ambil mudah saja kaedah mengelap meja, hanya dengan menggunakan kain buruk yang entah bila dicuci - kini kedai yang penulis kunjungi pelayannya pasti akan menyembur sabun sebelum mengelap meja.

Itu satu perubahan yang sangat drastik! Apatah lagi kedai-kedai ini mula lebih rajin menyapu dan membersihkan lantai.

Kadangkala rasa macam makan di kedai mamak pula bila kita tengah-tengah makan pun, ada yang datang nak mop berdekatan kita. Tapi demi kebersihan, penulis tahankan saja. Harapnya berkekalanlah.

Salah satu perkara paling merimaskan penulis selama ini adalah apabila susunan meja dan kerusi di kedai makan agak rapat, menyebabkan kita mampu berlaga dengan orang belakang kita.

Dengan pengenalan syarat agar setiap premis perniagaan mewujudkan jarak renggang antara meja-meja pelanggan, keselesaan untuk makan di luar meningkat dengan positif.

Kini jarak antara meja ke meja di semua premis tampak lebih besar, membolehkan penulis khasnya makan dengan lebih tenang tanpa ada kerusi melanggar penulis semasa penulis sedang minum air panas.

Pernah tak anda nak keluar duit di mesin ATM dan individu di belakang anda macam tak faham bahasa, berdiri rapat-rapat macam dia nak tahu sangat berapa baki akaun anda? Mesti pernah kan?

Lega rasanya zaman PKP ni bila setiap bank dan premis yang mempunyai ATM meletakkan penanda yang sepatutnya pada semua mesin, bagi memastikan jarak antara pelanggan ke pelanggan terjaga.

Tak adalah sesiapa tahu berapa baki sebenar akaun bank penulis. Bagaimanapun, bila dah gaji tu ada masanya penulis saja-saja tinggalkan resit penyata di mesin kononnya buat-buat terlupa - kalau orang belakang tu sibuk nak tahu sangat berapa yang penulis ada.

Ramai sebenarnya yang ketika memandu kereta, gemar mengorek hidung. Kemudian dia buka tingkap, jentik tahi hidung itu keluar semasa kereta memecut laju.

Sampai di stesen minyak, terus dia capai pam dan mula mengepam minyak ke dalam tangki kereta. Selesai urusan, dia pun memecut keluar meninggalkan pam minyak yang dah 'tercemar.'

Semasa PKP ni, penulis perasan kebanyakan pam petrol yang penulis gunakan ada ditandakan dengan label 'saya selalu disanitasi.' Penulis yakin sajalah yang sanitasi itu benar-benar berjalan.

Satu persoalan yang penulis ingin bangkitkan di sini adalah - kenapa kena PKP dulu baru pengusaha stesen minyak terfikir keperluan untuk sanitasi pam dengan lebih kerap?

Persoalan lebih besar : kenapalah dah PKP ni barulah segelintir ahli masyarakat kita baru mula nak ambil serius tentang perkara-perkara yang penulis sebutkan di atas keseluruhannya?


Kenapa Pelabur Hartanah China Mula Keluar Meninggalkan Malaysia

Patricia Li merupakan antara warga China yang memilih untuk menetap di Malaysia.

Kemasukan warga China kelas pertengahan seperti Patricia menyebabkan wujudnya jualan hartanah yang rancak di kalangan warga China, memilih menjadikan Malaysia rumah kedua mereka.

Keinginan mereka dipacu pemaju perumahan China yang melabur secara besar-besaran di beberapa negeri di Malaysia khasnya di Johor, disebabkan hubungan negeri itu yang terletak berdekatan Singapura.

Patricia hadir dari Yunnan sejak tahun 2017 di Johor, membuka perniagaan kafe bagi mengambil kesempatan ke atas kemasukan ribuan warga China ke negeri tersebut, ekoran daripada program Malaysia My Second Home (MM2H) yang dilancarkan pada tahun 2002.

Bagi Patricia serta warga China lain yang hadir ke Malaysia, Johor lengkap segalanya. Malang bagi mereka - Covid-19 berlaku dan perubahan dasar kerajaan ke atas program MM2H turut bertukar disebabkan pandemik yang melanda.

Pada bulan Ogos tahun 2020 kerajaan Malaysia mengumumkan penangguhan sementara program MM2H, bagi membolehkan Kementerian Pelancongan, Seni dan Kebudayaan mengkaji semula keberkesanan program yang telah dijalankan hampir dua dekad lamanya.

Perubahan ini mewujudkan rasa bimbang di kalangan warga China yang sudah memiliki kediaman di Johor, disebabkan ketiadaan tarikh tetap kebenaran untuk kembali ke Malaysia yang sahih dikeluarkan kerajaan.

Ketidaktentuan ini menyebabkan ramai di kalangan warga China berstatus pemilik hartanah di Johor memilih untuk menjual kediaman mereka pada harga yang agak rendah.

Aplikasi WeChat pengguna di China mula aktif dengan iklan-iklan hartanah di Johor, kebiasaannya dijual pada harga separuh daripada harga pembelian asal.

Bagi Patricia yang baru tiba di Johor tak sampai lima tahun, perubahan ini membimbangkan dirinya. Harapannya melihat kafe yang dibuka berkembang seiring dengan pertambahan warga China yang hadir ke sini tak kesampaian, mengakibatkan perniagaannya itu terpaksa ditutup.

Fantasi hidup yang dijanjikan pihak pemaju sebelum itu berubah dan realitinya tidaklah seindah yang digambarkan.

Patricia hadir ke Johor kali pertama dalam tahun 2016, dibawa oleh kumpulan rombongan percuma yang menjanjikan peluang pelaburan hartanah berpotensi tinggi di Malaysia.

Rata-rata yang hadir kebiasaannya akan tertarik dengan tawaran yang diberikan, ekoran suasana Johor yang jauh berbeza berbanding negara sendiri. Lokasinya dekat dengan Singapura, udaranya lebih bersih dan kawasannya tidak sepadat bandar-bandar di China.

Yang lebih menarik, harga yang ditawarkan kebiasaannya hanya suku daripada nilai hartanah jenis sama yang dijual di Beijing.

Bagi Patricia, sistem pendidikan yang lebih baik serta peluang menghantar anak-anaknya ke sekolah antarabangsa di Johor merupakan punca utama dia memberanikan diri membeli kediaman di sini.

Johor dilihat sempurna untuk seorang pelabur sepertinya - kerana Patricia percaya nilai hartanah yang ditawarkan akan meningkat, sementara aspek pendidikan anak-anak terjamin kerana kewujudan sekolah-sekolah antarabangsa yang kosnya lebih rendah berbanding di negara asal mereka.

Dimulakan pada tahun 2002 sehinggalah 2018, program MM2H telah meluluskan lebih 43,900 permohonan visa jangka masa panjang dari pemohon yang hadir dari 131 buah negara, 30% daripadanya adalah warga China.

Bagaimanapun tidak lama sebelum bermulanya pandemik lagi, kerajaan Malaysia dilaporkan mula mengamalkan peraturan ketat dalam menapis masuk pemohon apabila lebih 90 peratus permohonan ditolak bermula September 2019.

Pelbagai perkara yang berlaku memburukkan hubungan kerajaan China dengan negara lain termasuklah Malaysia, turut dilihat membawa risiko penerimaan orang tempatan terhadap kemasukan warga China ke negara mereka.

Pandangan seorang penyelidik bernama Simon Zhao dari BNU-HKBU United International College  di Guangdong, menyifatkan kebanyakan pelabur yang memberanikan diri melabur hartanah di luar negara; sebenarnya kurang bersedia untuk berhadapan dengan risiko pelaburan mereka.

Kebanyakan pelabur menurut beliau tidak pernah merasai era ekonomi menjunam sebaliknya hanya berpengalaman merasai suasana ekonomi melonjak, mengakibatkan tiadanya persediaan para pelabur dari segi kewangan dan psikologi bagi menghadapi situasi di mana pelaburan mereka tidak menjadi.

Atas sebab itulah majoriti warga China yang cuba berpindah ke Johor untuk tempoh beberapa tahun sebelum ini, terpaksa kembali semula ke China atas faktor kewangan yang semakin mendesak.

Pelajar-pelajar sekolah antarabangsa yang sebelum ini sudah mula belajar di Johor juga terpaksa pulang ke China, meninggalkan pelajaran mereka tanpa tahu bila mereka akan dibenarkan kembali mampukah kos pendidikan mereka ditanggung, agar dapat diteruskan -  seandainya kebenaran untuk menetap di Malaysia dibuka semula.

Artikel ini adalah terjemahan dan olahan semula artikel China’s middle-class dream of a second home in Malaysia dashed by coronavirus and geopolitical tensions yang diterbitkan pada 20 September 2020.


Kenapa Patung Beruang Digelar Teddy Bear?

Patung permainan wanita bagi kanak-kanak biasanya digelar Barbie Doll. Walaupun "Barbie" sebenarnya merupakan sebuah jenama yang menjual permainan sebegini, tapi dek kerana popularitinya semua permainan patung permainan kanak-kanak berbentuk wanitadigelar Barbie Doll.

Bagaimana pula dengan permainan patung beruang yang kita gelar Teddy Bear? Dari manakah datangnya perkataan "Teddy" ini?

Teddy bear bukan hanya satu permainan kanak-kanak sebaliknya sering juga dijadikan hadiah oleh orang dewasa sempena hari konvokesyen, hari jadi dan sebagainya. Malah, pelawak Mr Bean lakonan Rowan Atkinsonn juga mempunyai Teddy Bean yang dianggap sebagai teman baiknya.

Kali ini, pihak Iluminasi ingin berkonngsi sebuah kisah yang dipercayai menjadi permulaan kepada perkataan Teddy Bear ini dan bagaimana ia boleh popular ke seluruh dunia.

Menurut sumber-sumber yang dipercayai, nama Teddy ini diberi sebagai menghormati Presiden Amerika Syarikat ketika itu, Presiden Theodore Roosevelt, setelah dia menolak untuk menembak beruang semasa sedang berburu di Mississippi pada bulan November 1902.

Selain Preside AS itu, terdapat beberapa orang pemburu lain yang turut sama-sama berlumba mendapatkan hasil buruan pada hari tersebut. Setelah sekian lama berburu, hanya tinggal Presiden AS sahaja yng blum berjaya mendapatkan hasil buruan. Maka, beberapa orang pengawalnya telah bertindak menangkap seekor beruang yang kemudiannya diikat pada sebatang pokok.

Kemudian, mereka meminta Presiden Theodore Roosevelt menaembak beruang tersebut. Permintaan tersebut ditolaknya kerana beliau beranggapan bahawa seorang pemburu sebenar sepertinya tidak akan menembak binatang yang sudah ditangkap seperti beruang itu.

Kisah daripada kejadian itu menarik perhatian orang ramai sehingga dimuatkan dalam akhbar dengan lukisan kartun politik popular oleh Clifford Berryman. Menurut beberapa sumber, kartun tersebut yang berjudul “Drawing the Line in Mississippi” bukan hanya merujuk kepada kisah Presiden Theodore Roosevelt enggan menembak beruang tersebut tetapi juga tindakannya dalam menangani masalah pertikaian sempadan antara Mississippi dan Louisiana.

Terinspirasi daripada lukisan kartun tersebut, seorang pemilik kedai gula-gula dari Brookly, New York iaitu Morris Michtom dan isterinya Rose mula menghasilkan patung beruang daripada kain sebagai penghormatan kepada Presiden ke-26 Amerika Syarikat itu.

Patung beruang itu turut diletakkan tanda "Teddy's Bear" (bermaksud beruang milik Teddy) yang dipamerkan di tingkap kedainya. Tanpa disangka, patung beruang tersebut menarik minat pelanggan-pelanggan yang ke kedainya. Daripada situ, beliau mendapat inspirasi untuk menghasilkan dan mengkomersilkan patung berbentuk beruang tersebut.

Disebabkan patung tersebut menggunakan nama Teddy (nama Presiden AS ketika itu), maka Morris Michtom telah menulis sepucuk surat terlebih dahulu kepada Presiden AS bagi meminta kebenaran menggunakan namanya bagi mengkomersilkan patung beruang itu.

Mereka turut berbesar hati mnghadiahkan satu patung Teddy Bear kepada Presiden AS  itu.

Bermula daripada saat itu, Morris Michtom telah memulakan sebuah syarikat bernama "Ideal Novelty and Toy Company" yang memfokuskan kepada penghasilan dan penjualan Teddy Bear dan beberapa mainan lain. Populariti patung beruang yang dikenali sebagai Teddy's Bear terus melonjak bermula saat itu.

Pada masa yang lebih kurang sama syarikat Morris Michtom menghasilkan patung beruang, sebuah syarikat dari Jerman turut menghasilkan Teddy Bear versi mereka sendiri. Syarikat ini ditubuhkan oleh seorang tukang jahit bernama Margarete Steiff.

Patung beruang itu direka bentuk oleh Richard, anak saudara Margarete Steiff yang mendapat inspirasi daripada beruang yang dilihatnya di zoo. Teddy Bear versinya itu pertama kali dipersembahkan dalam satu festival permainan di Jerman dan menarik minat ramai pihak.

Seorang pembeli daripada Amerika Syarikat telah membeli Teddy Bear keluarannya untuk dijual di pasaran Amerika Syarikat. Pada awalnya, patung tersebut dikenali sebagai "Steiff bear" sebelum secara rasminya pada 1906 dikenali sebagai Teddy Bear.

Peningkatan permintaan terhadap patung berbentuk Teddy Bear ini terus mendorong banyak lagi syarikat-syarikat menghasilkan permainan berupa beruang ini. Lama-kelamaan, patung berbentuk beruang ini terus popular di seluruh dunia dengan nama "Teddy Bear".


Kenapa Kerajaan Singapura Menghalang Wanita Muslim Bertudung?

Isu pemakaian tudung di tempat kerja melibatkan golongan wanita Muslim merupakan satu isu yang selalu diperkatakan, khasnya di negara-negara barat.

Di negara kita juga kadangkala wujud beberapa kontroversi melibatkan syarikat swasta yang tidak membenarkan pekerja Muslim mereka yang bertudung, mengamalkan pemakaiannya semasa waktu kerja.

Namun jika dibandingkan dengan jiran kita Singapura - situasi di sana jauh lebih menekan.

Sedarkah anda polisi rasmi kerajaan Singapura sendiri tidak membenarkan wanita-wanita Muslim penjawat awam yang bekerja sebagai jururawat, polis dan tentera; menutup aurat mereka?

Kontroversi berkenaan isu ini kembali hangat diperkatakan di Singapura, selepas sebuah petisyen dalam talian dilancarkan tidak lama dahulu bagi mendesak kerajaan Singapura membenarkan pemakaian tudung di kalangan penjawat awam.

Petisyen tersebut yang menerima lebih 50,000 tandatangan mencetuskan kembali perdebatan hangat berkenaan pemakaian busana tersebut di kalangan sektor profesional, yang mana berlakunya halangan pemakaian hijab atau tudung semasa di tempat kerja.

Kontroversi ini sering melanda Singapura kerana negara itu mempunyai sejarah panjang dalam isu ini.

Antara insiden lebih awal yang mengundang kritikan besar-besaran ke atas kerajaan Singapura berlaku dalam tahun 2002, berkait dengan kontroversi beberapa orang pelajar sekolah antaranya Nur Ashikeen Azhar dan Nurul Nasihah yang dihalang untuk hadir ke sekolah, kerana melanggar syarat pemakaian tudung.

Kedua-duanya berkeras mahu mengamalkan pemakaian tudung yang bertentangan dengan peraturan Kementerian Pendidikan Singapura, yang jelas tidak membenarkan pelajar mengenakan apa saja pakaian atau simbol berbentuk keagamaan pada diri mereka sebagai uniform.

Usaha ayah beliau untuk memohon pelepasan bagi anaknya gagal, mengakibatkan kumpulan pelajar senasib anaknya memilih untuk mengeluarkan anak-anak dari sekolah terbabit.

Bagi yang berkeras untuk terus memakai tudung, pelajar-pelajar diarahkan berhenti atau ditukarkan sekolah.

Dalam kes tersebut, Menteri Pendidikan Singapura (ketika itu) Teo Chee Hean mendakwa ada pihak sengaja menimbulkan isu tersebut sebagai senjata politik.

Beliau juga berkeras bahawa pengharaman tudung di kalangan pelajar adalah satu tindakan rasional, untuk memastikan sempadan antara pelajar-pelajar berlainan agama dapat dipecahkan tanpa wujud kekangan.

Kedegilan kerajaan Singapura dalam menangani isu tudung secara lebih saksama, mengundang kepada lebih banyak kecaman selepas itu..

Orang Melayu Singapura mula melakukan desakan serta memulakan tindakan saman ke atas kerajaan Singapura, bagi membolehkan peraturan itu yang mereka percaya menekan kebebasan beragama seseorang - dapat dimansuhkan.

Sebagai kompromi, beberapa pihak mewakili orang Melayu dan masyarakat Muslim membawa cadangan agar pemakaian tudung dibenarkan di peringkat sekolah menengah sahaja dan tidak menyeluruh...

Dengan syarat kerajaan Singapura perlu menambah peruntukan dana kepada madrasah yang ada bagi menambah baik kualiti fasiliti dan pengajian - membolehkan madrasah dinaiktaraf menjadi alternatif yang lebih elok kepada pelajar yang ingin mengenakan tudung.

Malangnya, cadangan ini ditolak mentah-mentah kerajaan Singapura serta majoriti rakyat Singapura sendiri yang menyokong pendirian kerajaan mereka.

Isu yang sering dipertikaikan adalah mengapa kerajaan Singapura membenarkan pelajar lelaki Sikh memakai turban, dibalas wakil kerajaan bahawa pemakaian tersebut sudah dibenarkan sejak zaman kolonial British lagi.

Banyak pihak merasakan berlakunya berat sebelah kerajaan Singapura dalam menangani isu ini.

Sehingga kini, pandangan kerajaan Singapura tetap konsisten dengan semua kenyataan kerajaan terdahulu yang dikeluarkan lebih awal.

Bekas Perdana Menteri Singapura, Goh Chok Tong pernah direkod menyifatkan masyarakat Singapura belum bersedia untuk menerima kewujudan komuniti bertudung dalam sistem pendidikan kebangsaan mereka - tanpa menyumbang kepada berlakunya pergolakan sensitiviti masyarakat mereka.

Kerajaan Singapura lebih gemar untuk memfokuskan kepada matlamat utama mereka mahu negara itu berkembang sebagai sebuah negara majmuk yang berjaya terlebih dahulu, sebelum kebenaran pemakaian tudung dibenarkan secara menyeluruh dalam semua peringkat khasnya melibatkan pendidikan.

Bagi kerajaan Singapura, sistem yang mereka laksanakan telah terbukti berkesan sekian lama - jadi mengapa mereka perlu mengubahnya?

Dalam kes melibatkan pelajar sekolah yang ingin bertudung, Presiden Majlis Ugama Islam Singapura dan Mufti Singapura bertindak mengeluarkan kenyataan menasihatkan agar ibu-bapa mengutamakan pendidikan anak-anak, berbanding pemakaian tudung.

Ini jelas menampakkan kelemahan pengaruh masyarakat Melayu dalam sistem politik Singapura, yang tampak terpaksa tunduk kepada syarat yang diperketatkan sehingga terpaksa mengeluarkan kenyataan sedemikian rupa.

Saranan hampir sama kedengaran lagi pada tahun 2013, selepas Menteri Hal Ehwal Muslim Singapura, Dr. Yaacob Ibrahim menasihatkan agar komuniti Muslim khasnya masyarakat Melayu di Singapura menerima terlebih dahulu ketetapan yang telah diamalkan; dengan janji rundingan akan terus dijalankan.

Bagi beliau, sistem larangan yang diperkenalkan hanya meliputi tempat kerja melibatkan individu seperti jururawat, pegawai polis, anggota tentera dan beberapa bidang lain - tidak melibatkan masa-masa lain ketika mereka tidak bertugas; di mana pemakaian hijab tidak menjadi masalah.

Kini isu pemakaian tudung di kalangan warga Singapura kembali tercetus dan komuniti Melayu di sana kini mempunyai suara yang lebih kuat ekoran perlantikan Halimah Yaacob sebagai presiden.

Sama ada akan berlaku perubahan atau tidak, sukar untuk kita jangkakan namun apa yang jelas - kerajaan Singapura jelas agak kurang senang dalam menerima desakan. Apatah lagi apabila desakan itu datang daripada kelompok yang jelas nampak mahu mula bangkit selepas sekian lama ditindas polisi pemerintah mereka sendiri.

Pada bulan Ogos tahun 2021, kerajaan Singapura mengumumkan perubahan polisi akan mula membenarkan jururawat wanita beragama Islam mengenakan tudung bersama uniform mereka - yang akan dimulakan pada bulan November tahun sama.

Will Malay-Muslim women in frontline public service roles be allowed to wear hijabs if Halimah becomes president?


Semua Yang Anda Perlu Tahu Tentang Kebocoran Dokumen Sulit FinCEN

Baru-baru ini, kita digemparkan dengan pendedahan mengenai dokumen FinCEN yang dikongsi oleh seorang atau sekumpulan individu kepada laman Buzzfeed News sebelum ianya tular di seluruh dunia.

Lebih menarik, pendedahan itu turut menyebut beberapa nama bank di Malaysia.

FinCEN merupakan akronim bagi US Financial Crimes Enforcement Network. FinCEN merupakan satu unit khas di Perbendaharaan AS (US Treasury) yang berperanan memerangi jenayah kewangan. Apa jua kebimbangan atau kecurigaan mengenai transaksi yang dibuat dalam dolar AS perlu dihantar ke FinCEN, walaupun transasksi tersebut berlaku di luar AS.

Laporan aktiviti mencurigakan, atau SAR (Suspicious Activity Report), adalah contoh bagaimana kecurigaan transaksi tersebut direkodkan. Bank mesti mengisi laporan ini jika bimbang salah satu pelanggannya melakukan transaksi yang mencurigakan. Laporan tersebut kemudiannya dihantar kepada pihak berkuasa.

Bagi fail-fail FinCEN yang didedahkan pada 20 September lalu, terdapat kira-kira 20,000 dokumen yang didedahkan adalah fail yang dihantar oleh bank-bank kepada pihak berkuasa Amerika Syarikat antara tahun 2000 dan 2017. Dokumen-dokumen ini adalah beberapa rahsia sistem perbankan antarabangsa yang paling terpelihara dan penuh kerahsiaan.

Pihak bank menggunakannya untuk melaporkan tingkah laku yang mencurigakan tetapi ia bukanlah bukti kesalahan atau kejahatan para pelanggan.

Dokumen-dokumen FinCEN yang dibocorkan baru-baru ini telah dikongsi ke pihak Buzzfeed News dan dibagikan dengan kumpulan wartawan dan penyiasat dari seluruh dunia yang kemudiannya menyebarkannya ke 108 organisasi berita di 88 negara.

Ratusan wartawan telah menyaring dokumen yang teknikal dan padat itu, cuba membongkar beberapa aktiviti transasksi yang cuba disembunyikan oleh pihak bank daripada pengetahuan orang ramai.

Sekiranya seseorang individu itu melakukan jenayah dan ingin menyembunyikan wang hasil kegiataan jenayah tersebut (biasanya jutaan dollar), antara perkara penting yang perlu dilakukan mereka untuk menyembunyikan duit tersebut adalah melakukan "money laundering" atau bahasa mudahnya, "cuci duit".

Ianya adalah satu tindakan memindahkan wang yang diterima hasil daripada kegiataan jenayah - misalnya penjualan dadah dan korupsi - dan meletakkannya dalam akaun bank yang sah untuk menyembunyikan perkaitanya dengan kegiatan jenayah tersebut.

Peranan bank sudah tentulah tidak membantu para pelanggan mereka melakukan kegiatan "money laundering" ini dan melaporkan kecurigaan ini kepada pihak yang berkenaan. Mengikut undang-undang, pihak bank sudah tentulah tahu pemilik akaun bank yang melakukan transaksi mencurigakan tersebut - jika tidak mereka sudah tentulah tidak boleh memfailkan laporan SAR.

Fergus Shiel daripada International Consortium of Investigative Journalists (ICIJ) mengatakan bahawa dokumen-dokumen FinCEN yang dibocorkan ini merupakan "rahsia-rahsia yang diketahui bank mengenai aliran tunai duit haram ini ke seluruh dunia".

Beliau turut mengatakan bahawa dokumen itu juga menunjukkan sejumlah besar wang yang terlibat. Dokumen dalam fail FinCEN yang dibocorkan itu merangkumi kira-kira transaksi bernilai $2 trilion dan jumlah tersebut hanyalah sebahagian kecil daripada SAR yang dihantar sepanjang tempoh tersebut.

Terdapat beberapa maklumat atau pendedahan menarik yang ditemui daripada dokumen yang dibocorkan ini. Antaranya adalah Bank HSBC telah membenarkan pelanggannya memindahkan berjuta-juta dolar wang hasil penipuan atau curian di seluruh dunia walaupun setelah mengetahui dari penyiasat dari Amerika Syarikat bahawa skim pelaburan itu adalah satu penipuan.

Turut didedahkan adalah JP Morgan telah membenarkan sebuah syarikat memindahkan lebih dari $1 bilion melalui akaun di London tanpa mengetahui siapa pemilik akaun tersebut. Pihak bank kemudian mendapati syarikat itu mungkin dimiliki oleh seorang penjenayah dalam senarai 10 individu paling dikehendaki FBI.

Seterusnya, pihak Standard Chartered didapati telah membenarkan pemindahan wang tunai untuk sebuah bank Arab selama lebih dari satu dekad setelah akaun pelanggan di sebuah bank di Jordan digunakan untuk membiayai keganasan.

Selain itu, seorang individu yang menjadi buruan kerajaan Malaysia, Low Taek Jho atau Jho Low telah didapati melakukan transaksi berbilion dolar Amerika melalui transaksi yang telah dilaporkan sebagai mencurigakan oleh beberapa bank Amerika Syarikat antara tahun 2009 dan 2016.

Kebocoran dokumen ini menunjukkan bahawa urus niaga yang mencurigakan antara lelaki yang dipercayai ahli keluarga Jho Low dan perniagaan berkaitan itu dilakukan seawal tahun 2009, tahun ketika syarikat 1Malaysia Development Bhd (1MDB) dibentuk.

Ini bukanlah kali pertama pendedahan sebegini dibuat. Terdapat beberapa kebocoran besar maklumat kewangan dalam beberapa tahun kebelakangan ini antaranya Panama Papes pada tahun 2016. Dokumen yang bocor dari firma undang-undang Mossack Fonseca itu mendedahkan mengenai bagaimana orang kaya memanipulasi syarikat proksi luar negara untuk mengelakkan mereka membayar cukai keuntungan mereka.

Pada 2014 pula, kebocoran dokumen "LuxLeaks" yang mengandungi dokumen dari firma akauntan PricewaterhouseCoopers yang menunjukkan bagaimana syarikat-syarikat besar menggunakan tawaran cukai di Luxembourg untuk mengurangkan jumlah yang harus mereka bayar.

Kebocoran dokumen FinCEN ini berbeza kerana ia bukan hanya dokumen dari satu atau dua syarikat - ianya merangkumi sejumlah bank dari seluruh dunia. Ia merangkumi pelbagai aktiviti yang mencurigakan yang melibatkan syarikat dan individu dan juga menimbulkan pertanyaan tentang mengapa bank-bank yang melaporkan aktiviti transaksi mencurigakan ini tidak bertindak atas kapasiti mereka sendiri.

Pihak FinCEN mengatakan, kebocoran itu boleh memberi kesan kepada keselamatan negara AS, kompromi terhadap siasatan yang dijalankan dan mengancam keselamatan institusi dan individu yang memfailkan laporan tersebut. Atas pendedahan ini, pihak FinCEN mengumumkan bahawa mereka bercadang untuk merombak program anti "money laundering" sedia ada.